ΕΙΔΙΚΗ ΕΚΘΕΣΗ αριθ. 1/97 για τις αποφάσεις της Επιτροπής της 10ης Απριλίου 1996 και της 20ής Νοεμβρίου 1996 σχετικά με την εκκαθάριση λογαριασμών του 1992 και με ορισμένες δαπάνες για το 1993, συνοδευόμενη από την απάντηση της Επιτροπής (97/C 52/01)

ΠΙΝΑΚΑΣ ΠΕΡΙΕΧΟΜΕΝΩΝ

Σημείο Σελίδα

1. ΕΙΣΑΓΩΓΗ . 1.1-1.5 2

2. ΜΕΘΟΔΟΛΟΓΊΑ ΤΗΣ ΕΠΙΤΡΟΠΗΣ . 2.1-2.9 2

Ανθρώπινο δυναμικό . 2.1-2.2 2

Ανάλυση του κινδύνου . 2.3-2.5 2

Εκτέλεση των εργασιών . 2.6 3

Μέθοδοι εργασίας . 2.7-2.9 3

3. ΣΥΜΒΙΒΑΣΤΙΚΟ ΟΡΓΑΝΟ . 3.1-3.7 4

4. ΑΞΙΟΛΟΓΗΣΗ ΤΩΝ ΑΠΟΡΡΙΦΘΕΝΤΩΝ ΠΟΣΩΝ . 4.1-4.25 4

Γενικές παρατηρήσεις . 4.1-4.4 4

Κατ' αποκοπή διορθώσεις . 4.5-4.11 5

Παράκαμψη της απόφασης του δημοσιονομικού ελεγκτή. Δημόσια αποθεματοποίηση βοδινού κρέατος στην Ιρλανδία . 4.12-4.21 7

Μεμονωμένες διορθώσεις . 4.22-4.25 7

5. ΠΕΡΙΠΤΩΣΕΙΣ ΚΑΤΑ ΤΙΣ ΟΠΟΙΕΣ ΔΕΝ ΕΦΑΡΜΟΣΤΗΚΑΝ ΔΙΟΡΘΩΣΕΙΣ 5.1 8

6. ΣΥΜΠΕΡΑΣΜΑ . 6.1-6.3 8

ΠΑΡΑΡΤΗΜΑ: ΠΙΝΑΚΕΣ 1-4 . 10

Απάντηση της Επιτροπής . 12

1. ΕΙΣΑΓΩΓΗ

1.1. Ύστερα από το ψήφισμα του Ευρωπαϊκού Κοινοβουλίου της 17ης Μαρτίου 1995 σύμφωνα με το οποίο οι αποφάσεις που λαμβάνονται από την Επιτροπή για την εκκαθάριση των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Εγγυήσεων θα υπόκεινται στη διαδικασία απαλλαγής, ο πρόεδρος του Ευρωπαϊκού Κοινοβουλίου ζήτησε από το Ευρωπαϊκό Ελεγκτικό Συνέδριο με επιστολή της 26ης Ιουνίου 1996 να καταρτίσει έκθεση για την απόφαση της Επιτροπής της 10ης Απριλίου 1996 σχετικά με την εκκαθάριση των λογαριασμών για τις δαπάνες του 1992 καθώς και για ορισμένες δαπάνες του 1993 (1).

1.2. Η απόφαση αυτή αφορούσε διορθώσεις ύψους 825,1 εκατ. ECU (βλέπε πίνακα 1) και περιλάμβανε δύο μεμονωμένες διορθώσεις σχετικά με τις δαπάνες του 1993 (106,9 εκατ. ECU). Λαμβανομένου υπόψη του γεγονότος ότι τμήμα των δαπανών του 1992 εξακολουθούσε να υπόκειται σε διαδικασία συμβιβασμού τον Απρίλιο του 1996 (βλέπε σημείο 3.6), η Επιτροπή έλαβε επίσης μια δεύτερη απόφαση σχετικά με την εκκαθάριση του 1992. Η δεύτερη αυτή απόφαση, η οποία αφορούσε διορθώσεις ύψους 70,0 εκατ. ECU (βλέπε πίνακα 2) και η οποία τροποποίησε την απόφαση της 10ης Απριλίου 1996, ελήφθη στις 20 Νοεμβρίου του 1996 (2).

1.3. Στο άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70 του Συμβουλίου (3) απαιτείται από την Επιτροπή να εκκαθαρίζει τους ετήσιους λογαριασμούς που υποβάλλουν τα κράτη μέλη για τις πληρωμές που πραγματοποιούν στα πλαίσια του τμήματος Εγγυήσεων του ΕΓΤΠΕ. Ο σκοπός είναι να εξασφαλιστεί ότι χρηματοδοτούνται μόνο οι δαπάνες που έχουν νόμιμα δημιουργηθεί σύμφωνα με τους κοινοτικούς κανόνες. Προς το σκοπό αυτό, η αρμόδια υπηρεσία της Επιτροπής (ΓΔ VI) διενεργεί ελέγχους δαπανών χρησιμοποιώντας τους γενικά αποδεκτούς κανόνες ελέγχου. Οποιαδήποτε σφάλματα ή αδυναμίες έχουν εντοπιστεί κοινοποιούνται γραπτώς στα κράτη μέλη. Τα κράτη μέλη έχουν την ευκαιρία να απαντήσουν. Επίσης, πραγματοποιούνται διμερείς συνεδριάσεις μεταξύ των υπηρεσιών της Επιτροπής και των κρατών μελών για να μπορέσουν τα ενδιαφερόμενα μέρη να αποσαφηνίσουν τις αντίστοιχες θέσεις τους. Μετά τη διμερή αυτή φάση, η Επιτροπή κοινοποιεί τα συμπεράσματά της, πράγμα το οποίο ανοίγει το δρόμο για τη διαδικασία συμβιβασμού (βλέπε σημεία 3.1-3.6). Η Επιτροπή οριστικοποιεί μετά τη συνοπτική της έκθεση (4) (5), η οποία υποβάλλεται στην επιτροπή των εκπροσώπων των κρατών μελών του ΕΓΤΠΕ. Η τελική απόφαση εκκαθάρισης λαμβάνεται από την Επιτροπή ως σώμα.

1.4. Σημαντικές τροποποιήσεις επήλθαν στη διαδικασία εκκαθάρισης των λογαριασμών με τον κανονισμό (ΕΟΚ) αριθ. 1287/95 του Συμβουλίου (6), που τροποποιεί τον κανονισμό (ΕΟΚ) αριθ. 729/70 του Συμβουλίου (7). Οι τροποποιήσεις αυτές θα αρχίσουν να ισχύουν μόνο από το οικονομικό έτος του ΕΓΤΠΕ που αρχίζει στις 16 Οκτωβρίου 1995.

1.5. Και οι δύο οι αποφάσεις που αναφέρονται στο σημείο 1.2 αποτελούν το θέμα της έκθεσης αυτής, η οποία είναι η δεύτερη που εκδίδει το Συνέδριο για την εκκαθάριση των λογαριασμών ενός συγκεκριμένου οικονομικού έτους (8). Προς το σκοπό αυτό, εξετάστηκαν οι συνοπτικές εκθέσεις της Επιτροπής μαζί με τις εκθέσεις αποστολής ελέγχου της και με την αλληλογραφία της με τα κράτη μέλη. Η εργασία του δημοσιονομικού ελέγχου (ΓΔ ΧΧ) επανεξετάστηκε και πραγματοποιήθηκαν συζητήσεις με εκπροσώπους του Συμβιβαστικού Οργάνου. Καμία επίσκεψη ελέγχου δεν πραγματοποιήθηκε στα κράτη μέλη από το Συνέδριο.

2. ΜΕΘΟΔΟΛΟΓΙΑ ΤΗΣ ΕΠΙΤΡΟΠΗΣ

Ανθρώπινο δυναμικό

2.1. Η υπηρεσία της Επιτροπής που είναι αρμόδια για τις εργασίες εκκαθάρισης του 1992 εξακολούθησε να υφίσταται δυσχέρειες από το διαθέσιμο ανθρώπινο δυναμικό. Ένα ανώτατο όριο 40 υπαλλήλων, κατανεμημένων κατά αγορά, ήταν διαθέσιμο (από τους οποίους οι 19 ήταν της κατηγορίας «Α») για να εκφράσει γνώμη σε ένα σύνολο δαπανών περισσότερο από 30 000 εκατ. ECU που δημιουργήθηκαν στα 12 κράτη μέλη. Μολονότι το πρόγραμμα εργασίας που υποβλήθηκε στην επιτροπή του ΕΓΤΠΕ (9) ανέφερε ότι ο αριθμός του διαθέσιμου προσωπικού ήταν ανεπαρκής για να εξασφαλιστεί η κάλυψη όλων των σημαντικών μέτρων, δεν υπήρχε καμία ανακατανομή του προσωπικού για την εργασία αυτή.

2.2. Το Ευρωπαϊκό Κοινοβούλιο, σε ψήφισμά του για τη χορήγηση απαλλαγής στην Επιτροπή σχετικά με την εκκαθάριση λογαριασμών του ΕΓΤΠΕ για το οικονομικό έτος 1991 (10), συμφώνησε με την αναγνώριση ανάγκης της Επιτροπής για διάθεση περισσότερου προσωπικού στην εργασία εκκαθάρισης των λογαριασμών και ζήτησε την ανακατανομή 15 επιπλέον υπαλλήλων ή, αν αυτό δεν ήταν δυνατό, να υποβληθεί στην αρμόδια για τον προϋπολογισμό αρχή μια κατάλληλη πρόταση. Μέχρι σήμερα, δεν έχει ληφθεί κανένα μέτρο για το σκοπό αυτό.

Ανάλυση του κινδύνου

2.3. Η έλλειψη επαρκούς προσωπικού σήμαινε ότι η ανάλυση κινδύνου αποτελούσε σημαντικό στοιχείο για την κατανομή των λιγοστών αυτών πόρων. Η ανάλυση κινδύνου πραγματοποιήθηκε για πρώτη φορά για κάθε κονδύλιο του προϋπολογισμού κατά αγορά και όχι σε κεντρικό επίπεδο. Οι προτεραιότητες καθορίστηκαν και η εργασία προγραμματίστηκε σύμφωνα με το διαθέσιμο ανθρώπινο δυναμικό κατά αγορά.

2.4. Επιπλέον, το Συνέδριο θεωρεί ότι:

α) οι επιστροφές κατά την εξαγωγή αντιπροσώπευαν το ένα τρίτο του προϋπολογισμού και αποτελούν έναν τομέα ο οποίος σύμφωνα με την ανάλυση της Επιτροπής παρουσιάζει υψηλό κίνδυνο. Για έξι από τα κράτη μέλη με τα μεγαλύτερα ποσά επιστροφών κατά την εξαγωγή (DK, D, F, IT, NL, UK) οι έλεγχοι που διενεργήθηκαν ήταν στο πλαίσιο των φυσικών ελέγχων ή/και της προχρηματοδότησης και δεν κάλυψαν τα δικαιολογητικά έγγραφα στον οργανισμό πληρωμών 7

β) στην Ιταλία, μόνο το ελαιόλαδο και οι ηλιανθόσποροι είχαν ελεγχθεί στον τομέα των ελαίων και των λιπαρών ουσιών. Η ενίσχυση στη σόγια, την οποία θεώρησε η Επιτροπή ως τομέα κινδύνου, όπως η ενίσχυση κατανάλωσης και η ενίσχυση παραγωγής ελαιολάδου, αντιπροσώπευε μεγαλύτερες δαπάνες (428 εκατ. ECU έναντι 368 εκατ. ECU και 219 εκατ. ECU αντίστοιχα), αλλά δεν έχει ακόμη ελεγχθεί. Επιπλέον, το κονδύλιο αυτό του προϋπολογισμού δεν είχε ελεγχθεί σε κανένα κράτος μέλος στα πλαίσια της εκκαθάρισης των λογαριασμών ενός έτους κατά την περίοδο 1988-1992 7

γ) στη Γερμανία και στο Ηνωμένο Βασίλειο, μόνο οι αποξηραμένες ζωοτροφές είχαν ελεγχθεί από τα μέτρα σχετικά με τα έλαια και τις λιπαρές ουσίες, ενώ οι σχετικές δαπάνες ήταν μικρές και ο κίνδυνος είχε εκτιμηθεί ως μικρός ή μεσαίος. Βάσει των αποτελεσμάτων της ανάλυσης κινδύνου, άξιζε περισσότερο να αφιερωθούν οι λιγοστοί πόροι ελέγχου στα μπιζέλια και φασόλια (D, UK) και στους κραμβόσπορους (D).

2.5. Η ανάλυση του κινδύνου δεν εφαρμόστηκε στο γαλακτοκομικό τομέα, διότι οι διαθέσιμοι πόροι διατέθηκαν στην παρακολούθηση των συνεπειών της απόφασης του Συμβουλίου σχετικά με τις ποσοστώσεις γάλακτος στην Ιταλία, Ισπανία και Ελλάδα. Σε άλλα μέτρα του γαλακτοκομικού τομέα διενεργήθηκε μόνο περιορισμένος έλεγχος και δεν εκπονήθηκε κανένα σχέδιο ελέγχου που να εξακριβώνει τις προτεραιότητες για τον έλεγχο των δαπανών του 1992.

Εκτέλεση των εργασιών

2.6. Για διαφόρους λόγους, οι προγραμματισθείσες εργασίες δεν εκτελέστηκαν στον απαιτούμενο βαθμό:

α) σε μια αποστολή στο Βέλγιο διενεργήθηκαν διεξοδικά μόνο 64 από τους 129 προγραμματισθέντες δειγματοληπτικούς ελέγχους επαλήθευσης. Επιπλέον, μια ιδιαίτερη άποψη εξετάστηκε σε 60 άλλες περιπτώσεις 7

β) στην Ιρλανδία, ήταν αδύνατο κατά την πρώτη αποστολή να πραγματοποιηθεί μια ικανοποιητική εξέταση των φακέλων σχετικά με τις επιστροφές κατά την εξαγωγή του βοδινού κρέατος, λόγω της ακαταστασίας που διαπιστώθηκε στα δικαιολογητικά έγγραφα. Μια δεύτερη αποστολή πραγματοποιήθηκε τον Σεπτέμβριο του 1993, μεταξύ άλλων για τον έλεγχο των αντιστοίχων φακέλων, αλλά λόγω της συνεχούς ακαταστασίας και ελλείψεως χρόνου, ο έλεγχος αυτός δεν διενεργήθηκε. Η έκθεση που προέκυψε από την αποστολή αυτή κατέληξε στο συμπέρασμα ότι, καθώς τα δικαιολογητικά έγγραφα δεν ήταν αρκετά καλά τακτοποιημένα ώστε να μπορέσουν οι ελεγκτές της Επιτροπής να περατώσουν το έργο τους, η Ιρλανδία έτυχε άνισης και ευνοϊκότερης μεταχείρισης κατά την εκκαθάριση των λογαριασμών. Σε μια μεταγενέστερη αποστολή τον Οκτώβριο του 1994 σχετικά με την προχρηματοδότηση του καθεστώτος σημειώθηκε κάποια βελτίωση, αλλά δεν διενεργήθηκαν δειγματοληπτικοί έλεγχοι επαλήθευσης στο πλαίσιο αυτό 7

γ) το σχέδιο ελέγχου για τα έλαια και τις λιπαρές ουσίες στην Ιταλία προέβλεπε μια αποστολή για αποξηραμένες ζωοτροφές, η οποία δεν πραγματοποιήθηκε στο πλαίσιο της εκκαθάρισης του 1992 7

δ) στον τομέα των ελαίων και των λιπαρών ουσιών, ένας έλεγχος των συστημάτων στη Δανία κατέληξε στο συμπέρασμα ότι έπρεπε να διενεργηθούν δειγματοληπτικοί έλεγχοι επαλήθευσης στις πληρωμές που πραγματοποιήθηκαν για να διαπιστωθεί η κανονικότητα των δαπανών. Κανένας τέτοιος δειγματοληπτικός έλεγχος δεν πραγματοποιήθηκε 7

ε) μια έκθεση αποστολής στην Ελλάδα σχετικά με το οικονομικό έτος 1991 υπογράμμισε την ανάγκη για επιπλέον εργασίες σχετικά με την ενίσχυση στην κατανάλωση ελαιολάδου λόγω ύπαρξης περιπτώσεων απάτης που εντοπίστηκαν από τον Οργανισμό Ελέγχου Ελαιολάδου. Καμιά παρακολούθηση δεν πραγματοποιήθηκε μέχρι το 1996 με αποτέλεσμα να μην έχει διενεργηθεί κανένας έλεγχος σχετικά με το μέτρο αυτό στην Ελλάδα στα πλαίσια του οικονομικού έτους 1992 7

στ) μια δημοσιονομική διόρθωση 5,8 εκατ. DM (3,1 εκατ. ECU) πραγματοποιήθηκε στις επιστροφές κατά την εξαγωγή βοδινού κρέατος. Το ποσό της διόρθωσης που αποφασίστηκε τελικά, βασίστηκε σε αριθμητικά στοιχεία που παρασχέθηκαν σε μία έκθεση από τις γερμανικές αρχές. Μολονότι η αρμόδια υπηρεσία της Επιτροπής προγραμμάτισε να ελέγξει τη βάση των στοιχείων αυτών επιτόπου, ο έλεγχος αυτός δεν διενεργήθηκε.

Μέθοδοι εργασίας

2.7. Μερικές φορές υπήρχε σημαντική καθυστέρηση (18 μήνες) μεταξύ των αποστολών και της διαβίβασης έκθεσης των αποτελεσμάτων στα κράτη μέλη. Τούτο υπονόμευσε τη θέση της Επιτροπής στην εφαρμογή διορθώσεων, όπως παρατηρήθηκε από το Συμβιβαστικό Όργανο (περιπτώσεις FR/009, IT/010, UK/011 και IR/013: Δημόσια αποθεματοποίηση βοδινού κρέατος).

2.8. Το προσωπικό που είναι επιφορτισμένο με τις αγορές, εκτός από εκείνη των επιστροφών κατά την εξαγωγή, δεν παρακολουθεί συστηματικά όλες τις πιθανές διορθώσεις, συμπεριλαμβανομένων και των απαντήσεων των κρατών μελών. Μία διόρθωση για την καζεΐνη στις Κάτω Χώρες, με την οποία είχαν ήδη συμφωνήσει οι ολλανδικές αρχές, θα είχε λησμονηθεί εάν το Συνέδριο δεν είχε επιστήσει την προσοχή της Επιτροπής στην περίπτωση αυτή τον Ιανουάριο του 1996.

2.9. Δεν υπάρχει κανένα ελάχιστο όριο για τις διορθώσεις. Η απόφαση της Επιτροπής για το 1992 περιλαμβάνει τουλάχιστον τρεις διορθώσεις λιγότερο από 1 ECU και μία λιγότερο από 0,05 ECU. Τέτοιες διορθώσεις δεν είναι σημαντικές. Εντούτοις, στην περίπτωση της διόρθωσης σχετικά με την ενίσχυση παραγωγής ελαιολάδου στην Ισπανία, ο δημοσιονομικός έλεγχος, ύστερα από έλεγχο της διόρθωσης, διαπίστωσε ότι ένα επιπλέον ποσό 3,3 εκατ. PTAS (20 000 ECU) έπρεπε να απορριφθεί. Μολονότι η ΓΔ VI συμφώνησε με την ανάλυση αυτή, λαμβανομένου υπόψη του εν λόγω «μικρού» ποσού και του γεγονότος ότι η διαδικασία για τη δεύτερη κοινοποίηση στο κράτος μέλος θα ήταν επαχθής, δεν τροποποίησε τη διόρθωση.

3. ΣΥΜΒΙΒΑΣΤΙΚΟ ΟΡΓΑΝΟ

3.1. Με την απόφαση 94/442/ΕΚ της Επιτροπής (11) καθιερώθηκε μια διαδικασία συμβιβασμού, την οποία τα κράτη μέλη μπόρεσαν να χρησιμοποιήσουν για πρώτη φορά στα πλαίσια της εκκαθάρισης λογαριασμών του οικονομικού έτους 1992.

3.2. Το Συμβιβαστικό Όργανο είναι ένα ανεξάρτητο όργανο, αποτελούμενο από τέσσερα μέλη και έναν πρόεδρο, οι οποίοι είναι εμπειρογνώμονες σε θέματα του ΕΓΤΠΕ-Εγγυήσεις. Διορίζονται από την Επιτροπή αφού ζητηθεί η γνώμη της επιτροπής του ΕΓΤΠΕ.

3.3. Σκοπός του Οργάνου αυτού είναι να συμβιβάζει τις αποκλίνουσες θέσεις του ενδιαφερόμενου κράτους μέλους και της Επιτροπής, πριν λάβει η Επιτροπή την τελική της απόφαση για τη διόρθωση που πρέπει να πραγματοποιηθεί. Το Όργανο συντάσσει έκθεση για κάθε περίπτωση. Εντούτοις, η Επιτροπή δεν δεσμεύεται με τα συμπεράσματά της.

3.4. Η αίτηση συμβιβασμού γίνεται δεκτή μόνο εφόσον η δημοσιονομική διόρθωση που προτείνει η ΓΔ VI είτε υπερβαίνει το 0,5 εκατ. ECU, είτε αντιπροσωπεύει ποσοστό άνω του 25 % των ετήσιων συνολικών δαπανών του κράτους μέλους για το εν λόγω κονδύλιο του προϋπολογισμού.

3.5. Σχετικά με το οικονομικό έτος 1992, 34 περιπτώσεις υποβλήθηκαν στο Όργανο αυτό (βλέπε πίνακα 3). Τρεις περιπτώσεις (δύο στην Ελλάδα, μία στη Δανία) δεν εξετάστηκαν, διότι η Επιτροπή είχε ήδη αποσύρει τη διόρθωση. Τρεις άλλες περιπτώσεις δεν εξετάστηκαν επειδή δεν είχαν υποβληθεί μέσα στα χρονικά όρια που καθορίζει η απόφαση 94/442/ΕΚ της Επιτροπής (12) (δύο στην Ιταλία, μία στην Πορτογαλία). Τα αποτελέσματα 28 περιπτώσεων που πράγματι εξετάστηκαν από το Όργανο αναλύονται στον πίνακα 4.

3.6. Η ύπαρξη του Συμβιβαστικού Οργάνου επέβαλε αυστηρότερη πειθαρχία στις εργασίες των ελεγκτών της Επιτροπής, καθώς τους υποχρεώνει να αναλύουν τις διαπιστώσεις τους διεξοδικότερα. Η διαδικασία συμβιβασμού ωστόσο έχει προκαλέσει επιπλέον καθυστέρηση στη διαδικασία εκκαθάρισης. Η συμπληρωματική απόφαση σχετικά με το 1992 που είχε ληφθεί το Νοέμβριο του 1996 ήταν κατά τη γνώμη της Επιτροπής αναγκαία, διότι 13 περιπτώσεις εκκρεμούσαν ενώπιον του Οργάνου το Μάρτιο του 1996. Τρεις από τις περιπτώσεις αυτές (17,2 εκατ. ECU) δεν μπορούσαν ακόμη να οριστικοποιηθούν μέχρι τότε και θα εκκαθαριστούν ως τμήμα της απόφασης εκκαθάρισης του 1993.

3.7. Ένας άλλος στόχος της σύστασης του Συμβιβαστικού Οργάνου είναι η μείωση του αριθμού των υποθέσεων για τις οποίες ασκείται προσφυγή ενώπιον του Ευρωπαϊκού Δικαστηρίου. Μέχρι το τέλος του 1996, είναι πολύ νωρίς να εκτιμηθεί κατά πόσο ο σκοπός αυτός έχει επιτευχθεί.

4. ΑΞΙΟΛΟΓΗΣΗ ΤΩΝ ΑΠΟΡΡΙΦΘΕΝΤΩΝ ΠΟΣΩΝ

Γενικές παρατηρήσεις

4.1. Η εκκαθάριση λογαριασμών του 1992 περιλάμβανε δύο διορθώσεις σχετικά με τις δαπάνες του 1993 (106,9 εκατ. ECU). Θα ήταν πιο ενδεδειγμένο να περιληφθούν οι δύο αυτές διορθώσεις στη διαδικασία εκκαθάρισης του 1993.

4.2. Το Συνέδριο, στη γνωμοδότησή του αριθ. 6/95 σχετικά με την απόφαση εκκαθάρισης της Επιτροπής για το οικονομικό έτος 1991 (13), ανέφερε ότι θα πρέπει να δοθεί προτεραιότητα σε μεθόδους ελέγχου οι οποίες παρέχουν αντικειμενική βάση για μια διόρθωση, όπως παρεκτάσεις αποτελεσμάτων που λαμβάνονται με μεθόδους στατιστικής δειγματοληψίας.

4.3. Η Επιτροπή απάντησε ότι είχε καθιερώσει σύγχρονα μηχανογραφικά μέσα, τα οποία, μεταξύ άλλων, θα επέτρεπαν τη χρησιμοποίηση επικυρωμένων τεχνικών στατιστικής δειγματοληψίας. Εντούτοις, οι εργασίες που ετελέστηκαν για τη στήριξη των αποφάσεων εκκαθάρισης του 1992 παρέχουν μόνο ελάχιστες αποδείξεις για τη χρησιμοποίηση της μεθόδου αυτής.

4.4. Η εκκαθάριση των δαπανών του 1992 της Επιτροπής οδήγησε σε τρία γενικά είδη διορθώσεων: κατ' αποκοπή διορθώσεις, μεμονωμένες διορθώσεις (άρνηση χρηματοδότησης ορισμένων δαπανών) και τρέχουσες λογιστικές διορθώσεις.

Κατ' αποκοπή διορθώσεις

4.5. Σχετικά με το 1991, πολλές διορθώσεις έγιναν με εφαρμογή των κατ' αποκοπή διορθώσεων. Σε σύνολο 895,1 εκατ. ECU (βλέπε πίνακες 1, 2), 336 εκατ. ECU (37,5 %) ήταν κατ' αποκοπή διορθώσεις στις αποφάσεις εκκαθάρισης του 1992.

4.6. Η Επιτροπή καθιέρωσε μια εσωτερική κλίμακα καθορίζοντας κατ' αποκοπή διορθώσεις του 2 %, 5 % ή 10 %, ανάλογα με τη σοβαρότητα της ανεπάρκειας των συστημάτων που έχει επισημανθεί. Κατά τη γνώμη της Επιτροπής, διορθωτικά μέτρα - όταν εφαρμόζονται - από το ενδιαφερόμενο κράτος μέλος μπορούν να ληφθούν υπόψη μόνο σε περιπτώσεις κατά τις οποίες υπάρχει αμφιβολία για το ποια από τις τρεις κατηγορίες (2 %, 5 % ή 10 %) πρέπει να εφαρμοστεί. Σε εξαιρετικές περιπτώσεις μπορούν να εφαρμοστούν υψηλότερα ποσοστά. Ένα εσωτερικό έγγραφο, που έχει εγκριθεί από την επιτροπή του ΕΓΤΠΕ, διέπει τη χρησιμοποίηση αυτών των κατ' αποκοπή διορθώσεων (14).

4.7. Η χρησιμοποίηση των κατ' αποκοπή διορθώσεων είναι αναγκαία σε περιπτώσεις κατά τις οποίες δεν μπορεί να καθοριστεί η πραγματική οικονομική επίπτωση των αδυναμιών των συστημάτων. Εντούτοις, οι κατ' αποκοπή διορθώσεις δεν εφαρμόστηκαν ομοιόμορφα, ιδιαίτερα στην περίπτωση αναγνώρισης μεταγενέστερων βελτιώσεων, οι οποίες μερικές φορές δεν είχαν καν ελεγχθεί. Έτσι, μια διόρθωση μπορούσε να μειωθεί ή ακόμη να αποσυρθεί αν το αντίστοιχο κράτος μέλος μπορούσε να αποδείξει ότι είχαν ληφθεί διορθωτικά μέτρα για να αντιμετωπιστούν οποιεσδήποτε αδυναμίες είχαν επισημανθεί, ακόμη και αν τα διορθωτικά αυτά μέτρα είχαν ληφθεί πολύ καιρό μετά το εξεταζόμενο οικονομικό έτος.

4.8. Η πρακτική αυτή δεν λαμβάνει υπόψη τα συμπεράσματα του Ευρωπαϊκού Κοινοβουλίου στο ψήφισμά του Α4-0058/96 για τη χορήγηση απαλλαγής στην Επιτροπή σχετικά με την εκκαθάριση λογαριασμών του ΕΓΤΠΕ για το οικονομικό έτος 1991 (15). Το ψήφισμα αυτό αποδοκίμασε την πρακτική υπολογισμού των ποσών των δημοσιονομικών διορθώσεων βάσει κριτηρίων διαφορετικών από την αντικειμενική απόδειξη των πραγματικών απωλειών που υπέστη ο κοινοτικός προϋπολογισμός κατά το εξεταζόμενο οικονομικό έτος.

4.9. Στις ακόλουθες περιπτώσεις ο έλεγχος του Συνεδρίου αποκάλυψε ότι οι κατ' αποκοπή διορθώσεις δεν βασίζονταν στην απώλεια, ή στην εκτίμηση του κινδύνου απώλειας που υπέστη ο προϋπολογισμός του ΕΓΤΠΕ κατά τη διάρκεια του εξεταζόμενου οικονομικού έτους:

α) Ενίσχυση στην παραγωγή ελαιολάδου: Ελλάδα

Η εφαρμογή του μέτρου αυτού έχει επικριθεί επανειλημμένως από την Επιτροπή (π.χ. εκκαθάριση του 1990 και του 1991) 7 διαπιστώθηκε δε ότι εξακολουθεί να ισχύει το 1992 ο κατάλογος των βασικών αδυναμιών. Η κατ' αποκοπή διόρθωση του 10 % που επιβλήθηκε (5 252 εκατ. DRA, ήτοι 17,2 εκατ. ECU βλέπε πίνακα 2) είναι το ανώτατο κανονικά επιτρεπτό όριο σύμφωνα με την εσωτερική κλίμακα της Επιτροπής. Εντούτοις, στη συνοπτική έκθεση (16) αναφέρεται ότι η Επιτροπή μπορεί να μειώσει το ποσοστό αυτό στα πλαίσια μιας μελλοντικής διαδικασίας εκκαθάρισης, αν οι τροποποιήσεις που επήλθαν πρόσφατα στη διαχείριση και στον έλεγχο αποτελούν σημαντική απάντηση στην ανάγκη προστασίας των κοινοτικών κεφαλαίων κατά του κινδύνου της παρατυπίας και της απάτης. Μια τέτοια μείωση δεν θα πρέπει να γίνει έως ότου πραγματοποιηθούν οι απαιτούμενες βελτιώσεις και μειωθεί ο εκτιμώμενος κίνδυνος για τον προϋπολογισμό του ΕΓΤΠΕ.

β) Ενίσχυση στην παραγωγή βάμβακος: Ελλάδα

Η γνωμοδότηση για την απόφαση εκκαθάρισης του 1991 (17) περιγράφει πώς η κατ' αποκοπή διόρθωση του 25 % για το βαμβάκι στην Ελλάδα θα μπορούσε να είχε μειωθεί στο 10 %, αν οι ελληνικές αρχές είχαν ενισχύσει το σύστημα ελέγχου και αποκαταστήσει τη συνεργασία με την Επιτροπή μέχρι τις 31 Δεκεμβρίου 1995. Η ίδια διόρθωση του 25 % είχε αρχικά προταθεί για το 1992. Η τελική ωστόσο απόφαση για το 1992 (18) μείωσε τη διόρθωση του 1992 στο 10 %. Η διόρθωση του 1991 αναθεωρήθηκε κατά τον ίδιο τρόπο προς τα κάτω, οδηγώντας έτσι σε μια θετική διόρθωση το 1992 για να αποδοθεί η «υπερβολική διόρθωση» που πραγματοποιήθηκε το 1991. Ο λόγος που προβλήθηκε για τη δικαιολόγηση του μέτρου αυτού ήταν ότι οι έρευνες που πραγματοποιήθηκαν το 1995 και το 1996 επιβεβαίωσαν ότι από την περίοδο εμπορίας 1996/97 και μετά, το σύστημα ελέγχου θα λειτουργεί σωστά και ότι έχει υπάρξει καλή συνεργασία μεταξύ των ελληνικών αρχών και της Επιτροπής. Τούτο συμβαίνει ιδιαίτερα όσον αφορά τη διεξαγωγή κατασταλτικών ελέγχων των σχετικών περιόδων εμπορίας. Οι ελεγκτές του Συνεδρίου Ευτόπισαν αποδεικτικά στοιχεία στις εκθέσεις της Επιτροπής ότι οι βελτιώσεις έγιναν πραγματικά από την περίοδο 1993/94 και μετά, και ότι δεν διενεργήθηκε σχεδόν κανένας αποτελεσματικός έλεγχος κατά την περίοδο εμπορίας 1992/93. Το αθροιστικό αποτέλεσμα των μειώσεων αυτών είναι 29 405 εκατ. DRA (96,2 εκατ. ECU).

γ) Δημόσια αποθεματοποίηση βοδινού κρέατος:

i) Γερμανία

Η κατ' αποκοπή διόρθωση περιορίστηκε στο 2 % (19,59 εκατ. DM, ήτοι 10,1 εκατ. ECU: βλέπε πίνακα 2) βασικά, διότι οι γερμανικές αρχές είχαν λάβει μέτρα μετά το 1992 για τη βελτίωση των αδυναμιών που διαπιστώθηκαν κατά την εφαρμογή του συστήματος.

ii) Ιταλία

Οι έλεγχοι για την εκκαθάριση του μέτρου αυτού διενεργήθηκαν το 1990 και το 1991 στην Ιταλία. Η Επιτροπή περιόρισε τις διορθώσεις στο 10 % των δαπανών για το 1990 και το 1991 (συνολικά 54 927 εκατ. LIT, ήτοι 28,4 εκατ. ECU) «λαμβανομένων υπόψη των προσπαθειών των ιταλικών αρχών». Καμία διόρθωση δεν έγινε για το 1992, ακόμη κι αν οι βελτιώσεις που πραγματοποιήθηκαν στην Ιταλία (οι οποίες άρχισαν το νωρίτερο το 1993) θεωρήθηκαν από την Επιτροπή μη ικανοποιητικές.

iii) Γαλλία

Η Επιτροπή περιόρισε την κατ' αποκοπή διόρθωση στο 5 % (189,4 εκατ. FF, ήτοι 29,2 εκατ. ECU), λόγω των προσπαθειών των γαλλικών αρχών να βελτιώσουν τις διαδικασίες αγοράς και παρακολούθησής τους. Το σχέδιο εφαρμογής των βελτιώσεων αυτών υποβλήθηκε στην Επιτροπή μόνο το Μάρτιο του 1994.

iv) Ηνωμένο Βασίλειο

Η Επιτροπή περιόρισε αρχικά τη διόρθωση στο 5 % λόγω των προσπαθειών που κατέβαλαν στη συνέχεια οι αρχές του ΗΒ για τη βελτίωση των διαδικασιών παρακολούθησης. Το ποσοστό μειώθηκε τελικά στο 2 % (4,98 εκατ. UKL, ήτοι 6,1 εκατ. ECU ) ύστερα από επανεξέταση του βρετανικού ελεγκτικού συστήματος. Η διόρθωση αυτή εφαρμόστηκε στις δαπάνες του 1991 μόνο. Καμία διόρθωση δεν εφαρμόστηκε στις δαπάνες του 1992, μολονότι οι αποστολές ελέγχου πραγματοποιήθηκαν κατά τη διάρκεια του οικονομικού έτους του ΕΓΤΠΕ 1992 και οι αδυναμίες που αποκαλύφθηκαν υπήρχαν κατά τα δύο αυτά έτη. Επιπλέον, οι αρχές του Ηνωμένου Βασιλείου ανέλαβαν μια λεπτομερή εξέταση του συστήματός τους μόνο μετά από συζητήσεις με την Επιτροπή κατά το τέλος του οικονομικού έτους 1992.

δ) Απόσυρση ροδακίνων: Ελλάδα

Οι εκθέσεις αποστολής για το μέτρο αυτό περιγράφουν σημαντικές αδυναμίες συστημάτων και αρχικά είχε προταθεί μια κατ' αποκοπή διόρθωση 10 % για το 1992, 1993 και 1994. Εντούτοις, μια επιστολή της Επιτροπής προς την Ελλάδα ανήγγειλε ότι δεν είχε προταθεί καμία διόρθωση για το 1992 ή το 1993, διότι οι αποστολές στην Ελλάδα τον Αύγουστο του 1995 είχαν καταδείξει βελτιώσεις του ελληνικού συστήματος. Η επιστολή όμως αναφέρει ότι εξακολουθούν να υπάρχουν σοβαρές αδυναμίες. Έτσι, δεν εφαρμόστηκε καμία διόρθωση για το 1992, μολονότι ο προϋπολογισμός είχε εκτεθεί σε σοβαρούς κινδύνους κατά τη διάρκεια του οικονομικού αυτού έτους.

ε) Εκρίζωση αμπέλων: Ελλάδα

Η Επιτροπή πρότεινε αρχικά μια διόρθωση του 10 %, τελικά όμως επέβαλε μια κατ' αποκοπή διόρθωση 2 % (61,1 εκατ. DRA, ήτοι 0,2 εκατ. ECU : βλέπε πίνακα 2) ύστερα από εξέταση της έκθεσης του Συμβιβαστικού Οργάνου. Εντούτοις:

i) όλες οι βελτιώσεις (τις οποίες πάντως η Επιτροπή θεωρεί ανεπαρκείς) επήλθαν πολύ μετά το 1992 7

ii) το αμπελουργικό μητρώο, το οποίο είναι βασικό μέσο με το οποίο μπορεί να ελεγχθεί το μέτρο αυτό και το οποίο το κράτος μέλος είναι υποχρεωμένο να τηρεί, δεν έχει ακόμη συσταθεί.

4.10. Υπήρχαν επίσης περιπτώσεις όπου οι κατ' αποκοπή διορθώσεις δεν ήταν αναγκαίες, καθώς ήταν δυνατό να καθοριστεί η ακριβής απώλεια που υπέστη το Ταμείο ή ο ακριβής βαθμός της μη τήρησης ενός κανονισμού. Π.χ. στην περίπτωση των επιστροφών στην παραγωγή άμυλου και ζάχαρης στη Γερμανία, η Επιτροπή εφάρμοσε μια κατ' αποκοπή δημοσιονομική διόρθωση του 5 % και στις δύο περιπτώσεις (5,2 εκατ. DM, ήτοι 2,7 εκατ. ECU). Πρόκειται για ορισμένες εταιρείες οι οποίες υποβάλλουν αιτήσεις για πιστοποιητικά επιστροφών μετά τη μεταποίηση του άμυλου (ή της ζάχαρης), αντίθετα προς τις διατάξεις των κανονισμών. Θα ήταν όμως πιο ενδεδειγμένο να καθορίζεται το ποσό των επιστροφών παραγωγής που έχουν πραγματικά επηρεαστεί με τον τρόπο αυτό.

4.11. Για να αποδεχθούν τα κράτη μέλη τις κατ' αποκοπή διορθώσεις, η εφαρμογή τους πρέπει να γίνεται με συνοχή και διαφάνεια:

α) στην περίπτωση των επιστροφών παραγωγής για το άμυλο και τη ζάχαρη στη Γερμανία και παρά τα γεγονότα που αναφέρονται στο σημείο 4.10, η κατ' αποκοπή διόρθωση του 5 % εφαρμόστηκε απλώς και μόνο διότι ένα τέτοιο ποσοστό είχε εφαρμοστεί κατά τα προηγούμενα οικονομικά έτη [πριν από την καθιέρωση των κριτηρίων που καθορίστηκαν με το έγγραφο VI/216/93 REV. 1 (19)] χωρίς να εξεταστεί αν ήταν ακόμη ενδεδειγμένο με γνώμονα τα κριτήρια αυτά 7

β) σχετικά με την ειδική πριμοδότηση στο βοδινό κρέας, τα συστήματα στην Ιρλανδία και στην Ισπανία περιείχαν σημαντικές αδυναμίες, ιδιαίτερα στην Ιρλανδία όπου οι αδυναμίες περιλάμβαναν κάποια ανικανότητα καθορισμού του ακριβούς αριθμού των ζώων για τα οποία είχε υποβληθεί αίτηση, καθώς και αδικαιολόγητη νέα σήμανση των ζώων. Οι κατ' αποκοπή όμως διορθώσεις που εφαρμόστηκαν ήταν 5 % για την Ισπανία (0,96 εκατ. ECU) και μόνο 2 % για την Ιρλανδία (0,91 εκατ. ECU). Επιπλέον, λαμβανομένης υπόψη της σοβαρότητας των αδυναμιών, και οι δύο οι περιπτώσεις απαιτούσαν μεγαλύτερη διόρθωση.

Παράκαμψη της απόφασης του δημοσιονομικού ελεγκτή. Δημόσια αποθεματοποίηση βοδινού κρέατος στην Ιρλανδία

4.12. Από το 1990 έως το 1993 οι υπηρεσίες της Επιτροπής εξέτασαν τη δημόσια αποθεματοποίηση βοδινού και μοσχαρίσιου κρέατος στην Ιρλανδία. Οι ιρλανδικές αρχές δεν αμφισβήτησαν το μέγεθος των αδυναμιών που διαπιστώθηκαν, αλλά τόνισαν ότι έλαβαν άμεσα μέτρα ήδη από το 1991 για την αντιμετώπιση της κατάστασης.

4.13. Η ΓΔ VI σε ένα έγγραφο που απέστειλε στην Ιρλανδία ανέφερε ότι θα επιβαλλόταν μόνο για το 1990 και το 1991 μια κατ' αποκοπή διόρθωση του 5 %. Η δέσμευση αυτή είχε ληφθεί χωρίς να ζητηθεί η γνώμη του δημοσιονομικού ελεγκτή, υπονομεύοντας έτσι τη θέση της Επιτροπής σε περιπτώσεις, όπως όταν ο δημοσιονομικός ελεγκτής έχει διαφορετική άποψη.

4.14. Στην περίπτωση αυτή, ο δημοσιονομικός ελεγκτής θεώρησε ότι οι αδυναμίες που διαπιστώθηκαν ήταν σοβαρές και απαιτούσαν μια διόρθωση 10 % τόσο για το 1990 όσο και για το 1991. Η απόφαση αυτή κοινοποιήθηκε δεόντως στις ιρλανδικές αρχές. Η Ιρλανδία υπέβαλε την περίπτωση αυτή στο Συμβιβαστικό Όργανο, όπως έπραξε η Ιταλία, η Γαλλία και το Ηνωμένο Βασίλειο στις οποίες χώρες επεβλήθηκαν επίσης αυξημένες διορθώσεις για το μέτρο αυτό. Το Συμβιβαστικό Όργανο τόνισε ότι θα ενέκρινε μια διαφοροποίηση του ποσοστού διόρθωσης λαμβάνοντας υπόψη το έτος από το οποίο είχαν γίνει βελτιώσεις. Εντούτοις, με επιστολή της 13ης Νοεμβρίου 1995, η ΓΔ VI γνωστοποίησε στις ιρλανδικές αρχές ότι δεν υπήρχε κανένα περιθώριο για μείωση των διορθώσεων.

4.15. Οι ιρλανδικές αρχές θεώρησαν τη διόρθωση του 10 % τόσο για το 1990 όσο και για το 1991 ότι είναι οικονομικά και πολιτικά απαράδεκτη. Ανέλαβαν να καταδείξουν τον τρόπο με τον οποίο είχαν βελτιώσει το σύστημά τους από το 1991 και μετά.

4.16. Οι βελτιώσεις αυτές δεν ελέγχθηκαν ποτέ από την Επιτροπή και για ορισμένα στοιχεία αμφισβητούνται οι ημερομηνίες εφαρμογής των βελτιώσεων αυτών. Τα έγγραφα της Επιτροπής αναφέρουν ότι τίποτα το σημαντικό δεν έγινε πριν από τις αρχές του φθινοπώρου του 1991, περίοδο η οποία αποτελεί μέρος του οικονομικού έτους του ΕΓΤΠΕ του 1992. Οι ιρλανδικές αρχές βεβαίωσαν ότι οι ομάδες έρευνας ελέγχου τους είχαν διενεργήσει 21 απροειδοποίητους ελέγχους κατά τη διάρκεια του οικονομικού έτους του ΕΓΤΠΕ 1991. Αυτή ήταν η βελτίωση του συστήματος για το έτος αυτό.

4.17. Η τελική απόφαση εκκαθάρισης των λογαριασμών που υποβλήθηκε για έγκριση από το δημοσιονομικό ελεγκτή έκανε μια διαφοροποίηση μεταξύ του 1990 ( διόρθωση 10 %) και του 1991 (διόρθωση 5 %). Η μείωση αυτή αντιπροσώπευε 24 εκατ. IRL, ήτοι 30,3 εκατ. ECU. Δεν έγινε καμία διαφοροποίηση για τα άλλα τρία κράτη μέλη που αναφέρονται στο σημείο 4.14.

4.18. Η διαφοροποίηση αυτή οδήγησε αμέσως στην άρνηση θεώρησης του δημοσιονομικού ελεγκτή, ο οποίος επικαλέσθηκε την ανάγκη να ελεγχθούν οι βελτιώσεις οι οποίες υποτίθεται ότι είχαν γίνει.

4.19. Η Επιτροπή, με την μη δημοσιευθείσα απόφασή της της 10ης Απριλίου 1996 [C(95) 2786 Τελικό], παρέκαμψε την άρνηση θεώρησης του δημοσιονομικού ελεγκτή σχετικά με την εκκαθάριση λογαριασμών του 1992.

4.20. Η Επιτροπή έλαβε την απόφαση να παρακάμψει το δημοσιονομικό ελεγκτή, επικαλούμενη «τη θέληση (των ιρλανδικών αρχών) να βελτιώσουν σημαντικά το σύστημα ελέγχου τους» και τον τρόπο με τον οποίο είχαν «αρχίσει να καθιερώνουν τα αναγκαία μέτρα για την αντιμετώπιση των αδυναμιών που διαπιστώθηκαν.»

4.21. Η αρχή της αναγνώρισης των βελτιώσεων στα συστήματα μπορεί να δικαιολογηθεί, αλλά οποιαδήποτε μείωση των κατ' αποκοπή διορθώσεων μπορεί να αρχίσει να ισχύει μόνο μετά από την ημερομηνία τέτοιων βελτιώσεων. Επιπλέον, δεν υπάρχει απολύτως καμία διόρθωση που να έχει προταθεί για το 1992, μολονότι είναι σαφές από μια έκθεση αποστολής σχετικά με τις δαπάνες του 1992 ότι εξακολουθούσαν να υπάρχουν σημαντικές αδυναμίες κατά τη διάρκεια του έτους αυτού.

Μεμονωμένες διορθώσεις

4.22. Το Συνέδριο ανησυχεί για τον τρόπο με τον οποίο έγιναν ορισμένες μεμονωμένες διορθώσεις.

4.23. Η διόρθωση για τις καθυστερημένες πληρωμές της ειδικής πριμοδότησης στο βοδινό κρέας στην Ιταλία μειώθηκε κατά 2 855 εκατ. LIT (1,5 εκατ. ECU) βάσει συμπληρωματικών εγγράφων που παρασχέθηκαν από το κράτος μέλος. Εντούτοις, τα έγγραφα αυτά δεν δικαιολογούσαν τη μείωση αυτή.

4.24. Η Επιτροπή είχε επισημάνει ένα εσφαλμένο ποσοστό 10,53 % σε δύο νομούς στην Ελλάδα σχετικά με την πριμοδότηση της προβατίνας για το 1992. Η Επιτροπή, στην απάντησή της στη γνωμοδότηση για την απόφαση εκκαθάρισης του 1991 (20), ανέφερε ότι η διόρθωση για το 1992 θα γινόταν με την απόφαση σχετικά με το οικονομικό αυτό έτος. Η Επιτροπή ωστόσο εφάρμοσε μόνο μια διόρθωση του 5 % (221,5 εκατ. DRA, ήτοι 0,73 εκατ. ECU : βλέπε πίνακα 1) και για τους δύο νομούς.

4.25. Όσον αφορά την εισφορά συνυπευθυνότητας για τα σιτηρά στη Δανία, η Επιτροπή υπολόγισε χρησιμοποιώντας αριθμητικά στοιχεία που διαβίβασε η Δανία στην EUROSTAT, ότι η Δανία έπρεπε να καταβάλει συνεισφορά σε 710 000 επιπλέον τόνους. Το κράτος μέλος ωστόσο αμφισβήτησε τα αριθμητικά αυτά στοιχεία (που υπολογίστηκαν σύμφωνα με την ίδια μέθοδο που χρησιμοποιήθηκε και έγινε αποδεκτή για όλα τα κράτη μέλη) και παρέσχε άλλα στοιχεία για να μειώσει τη διαφορά σε 206 000 τόνους. Η Επιτροπή αποδέχθηκε τα αναθεωρημένα στοιχεία χωρίς αντίρρηση. Επιπλέον, οι δανικές αρχές πληροφόρησαν την Επιτροπή ότι τα προϊόντα που δεν είχαν συγκομιστεί δεν υπόκεινται στην εισφορά (βάσει μιας συζήτησης εμπειρογνωμόνων το 1988 για την οποία δεν υπάρχει καμία απόδειξη) και ζήτησαν να μειωθούν 147 840 επιπλέον τόνοι. Η πραγματική διόρθωση αφορά μόνο 58 160 τόνους, πράγμα που αντιπροσωπεύει διαφορά 49,3 εκατ. DKR (6,7 εκατ. ECU).

5. ΠΕΡΙΠΤΩΣΕΙΣ ΚΑΤΑ ΤΙΣ ΟΠΟΙΕΣ ΔΕΝ ΕΦΑΡΜΟΣΤΗΚΑΝ ΔΙΟΡΘΩΣΕΙΣ

5.1. Υπήρξαν περιπτώσεις κατά τις οποίες, παρά την απόδειξη των αδυναμιών στα συστήματα των κρατών μελών που έθεσαν σε κίνδυνο τον προϋπολογισμό του ΕΓΤΠΕ, δεν έγινε καμία διόρθωση για το 1992:

α) έχει εκτελεστεί σημαντική εργασία από την Επιτροπή στον τομέα της προχρηματοδότησης των επιστροφών κατά την εξαγωγή βοδινού κρέατος και σιτηρών. Οι πολλαπλές αδυναμίες που προέκυψαν από τις έρευνες αυτές θα ληφθούν υπόψη μόνο στην απόφαση εκκαθάρισης του 1993 σύμφωνα με την Επιτροπή. Καμία διόρθωση δεν έχει γίνει για τις δαπάνες του 1992, ακόμη κι αν οι αδυναμίες είχαν επίσης επίπτωση στο οικονομικό αυτό έτος 7

β) μια έρευνα για την εφαρμογή φυσικών ελέγχων κατά την εξαγωγή αποκάλυψε επίσης πολλές αδυναμίες. Η Επιτροπή δεν πρότεινε καμία διόρθωση για το 1992, μολονότι διατηρεί τις επιφυλάξεις της όσον αφορά τα επόμενα έτη αν δεν εφαρμοστούν τα διορθωτικά μέτρα που έχει συστήσει. Πρέπει να δοθεί έμφαση στα ακόλουθα σημεία:

i) τα κράτη μέλη ήταν υποχρεωμένα να συμμορφωθούν με τους σχετικούς κανονισμούς από 1ης Οκτωβρίου του 1990 και, καθώς οι έλεγχοι που διενεργήθηκαν σε όλα τα κράτη μέλη το 1992 και το 1993 διαπίστωσαν τον μη ικανοποιητικό χαρακτήρα της εφαρμογής των κανονισμών αυτών, θα έπρεπε να είχε γίνει μια δημοσιονομική διόρθωση 7

ii) στον τομέα των επιστροφών κατά την εξαγωγή η αναλογία των κεφαλαίων του ΕΓΤΠΕ που τίθενται σε κίνδυνο και της απόλυτης αξίας τους ποικίλλει σημαντικά από το ένα κράτος μέλος στο άλλο. Το να μη γίνει καμία δημοσιονομική διόρθωση ισοδυναμεί με άνιση μεταχείριση μεταξύ των κρατών μελών 7

iii) σε ένα έγγραφο που απέστειλε η ΓΔ VI στα κράτη μέλη στις αρχές του 1994 ανέφερε ότι καμία διόρθωση δεν θα γινόταν αν λαμβάνονταν διορθωτικά μέτρα πριν από την 1η Ιουλίου 1994. Η γνώμη του δημοσιονομικού ελέγχου δεν είχε ζητηθεί για τη δέσμευση αυτή η οποία έχει σημαντική επίπτωση στον προϋπολογισμό 7

γ) στο Βέλγιο, μια αποστολή ελέγχου της Επιτροπής σχετικά με τις επιστροφές κατά την εξαγωγή αποκάλυψε καθυστερήσεις πληρωμής, οι οποίες θα οδηγούσαν κανονικά σε διόρθωση. Στην περίπτωση αυτή, δεν έγινε καμία διόρθωση 7

δ) η έκθεση αποστολής, καθώς και η επιστολή προς τις εθνικές αρχές στην περίπτωση της ειδικής πριμοδότησης βοδινού κρέατος στη Γερμανία, καταλήγουν στο συμπέρασμα ότι οι πολύ σοβαρές αδυναμίες οδήγησαν αναμφίβολα σε αδικαιολόγητη αύξηση των ποσών εις βάρος του Ταμείου. Εντούτοις, δεν εφαρμόστηκε καμία διόρθωση. Δεν υπήρχε καμία δικαιολογία για τη μη επιβολή κυρώσεων, εκτός από το γεγονός ότι το 1992 ήταν το τελευταίο οικονομικό έτος κατά το οποίο η Γερμανία διαχειρίστηκε το καθεστώς κατά τον τρόπο αυτό 7

ε) στο Limburg (NL), απωλέσθηκαν 500 από τις 800 αιτήσεις πριμοδότησης στην προβατίνα. Δεν κρίθηκε χρήσιμο να διεξαχθεί εξέταση φακέλων και δεν επιδιώχθηκε καμία διόρθωση. Είναι απαράδεκτο ότι δεν μπορούσαν να διενεργηθούν επαρκείς έλεγχοι 7

στ) οι λογαριασμοί 19 από 44 οργανισμούς πληρωμής για το 1992 έχουν ελεγχθεί από ιδιωτικές εταιρείες ελέγχου. Τα κύρια καθήκοντά τους συνίστανται στη συμφωνία των ετήσιων δηλώσεων των δαπανών με τα αντίστοιχα λογιστικά βιβλία και την εξέταση της εσωτερικής οργάνωσης του οργανισμού πληρωμής. Οι ιδιωτικές αυτές εταιρείες έδωσαν χρήσιμες περιγραφές συστημάτων και εντόπισαν σοβαρές αδυναμίες για το 1992. Εντούτοις, δεν έγινε καμία δημοσιονομική διόρθωση.

6. ΣΥΜΠΕΡΑΣΜΑ

6.1. Στο άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70 του Συμβουλίου (21) αναφέρεται ότι οι λογαριασμοί ενός δεδομένου οικονομικού έτους πρέπει να εκκαθαρίζονται πριν από το τέλος του επομένου έτους. Έτσι, όπως και για την απόφαση του 1991, η απόφαση εκκαθάρισης του 1992 καθυστέρησε τρία χρόνια.

6.2. Η καθιέρωση του Συμβιβαστικού Οργάνου μπορεί να θεωρηθεί ως θετική εξέλιξη. Πρέπει να τονιστεί ότι η ύπαρξη του Οργάνου επέβαλε μια μεγαλύτερη πειθαρχία στις εργασίες των ελεγκτών της Επιτροπής. Εντούτοις, προκάλεσε κάποια επιπλέον καθυστέρηση στη διαδικασία εκκαθάρισης σχετικά με το 1992. (βλέπε σημείο 3.6).

6.3. Περαιτέρω βελτιώσεις θα μπορούσαν να επιτευχθούν με:

α) την ανακατανομή του προσωπικού της Επιτροπής, ώστε να διατίθεται το αναγκαίο ανθρώπινο δυναμικό στην εργασία ελέγχου (βλέπε σημεία 2.1-2.2) 7

β) την εφαρμογή μέσω ανάλυσης του κινδύνου που να εκτελείται σε κεντρικά επίπεδα, ώστε να κατανέμεται το προσωπικό σε βασικούς τομείς (βλέπε σημείο 2.3) 7

γ) την εφαρμογή κατ' αποκοπή διορθώσεων μόνο όταν δεν είναι δυνατό να εξακριβώνεται η πραγματική απώλεια που υφίσταται ο προϋπολογισμός του ΕΓΤΠΕ. Η χρησιμοποίησή τους θα πρέπει να είναι διαφανής και δίκαιη (βλέπε σημεία 4.10-4.11) 7

δ) τη διαβεβαίωση ότι δεν υπάρχει κανένα οικονομικό κίνητρο να εκτελούν τα κράτη μέλη εργασίες τις οποίες ήταν ήδη υποχρεωμένα να εκτελέσουν σύμφωνα με την ισχύουσα νομοθεσία (βλέπε σημεία 4.7-4.9 και 4.12-4.21).

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 9ης Ιανουαρίου 1997.

Για το Ελεγκτικό Συνέδριο

Bernhard FRIEDMANN

Πρόεδρος

(1) Απόφαση 96/311/ΕΚ της Επιτροπής (ΕΕ αριθ. L 117 της 14. 5. 1996, σ. 19).

(2) Απόφαση 96/701/ΕΚ της Επιτροπής (ΕΕ αριθ. L 323 της 13. 12. 1996).

(3) ΕΕ αριθ L 94 της 28. 4. 1970.

(4) VI/6355/95 της 27. 3. 1996.

(5) VI/5112/96 της 14. 6. 1996.

(6) ΕΕ αριθ. L 125 της 8. 6. 1995.

(7) ΕΕ αριθ. L 94 της 28. 4. 1970.

(8) ΕΕ αριθ. C 10 της 15. 1. 1996.

(9) VI/193/93.

(10) ΕΕ αριθ. C 141 της 13. 5. 1996, σ. 107, σημείο 7.

(11) ΕΕ αριθ. L 182 της 16. 7. 1994.

(12) ΕΕ αριθ. L 182 της 16. 7. 1994.

(13) ΕΕ αριθ. C 10 της 15. 1. 1996.

(14) Έγγρ. αριθ. VI/216/93 Rev. 1, 12. 9. 1994.

(15) ΕΕ αριθ. C 141 της 13. 5. 1996, σ. 107, σημείο 7.

(16) VI/6355/95 της 27. 3. 1996.

(17) ΕΕ αριθ. C 10 της 15. 1. 1996.

(18) Απόφαση 96/701/ΕΚ της Επιτροπής (ΕΕ αριθ. L 323 της 13. 12. 1996).

(19) Έγγρ. αριθ. VI/216/93 Rev. 1, 12. 9. 1994.

(20) ΕΕ αριθ. C 10 της 15. 1. 1996.

(21) ΕΕ αριθ L 94 της 28. 4. 1970.

ΠΑΡΑΡΤΗΜΑ

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

ΑΠΑΝΤΗΣΗ ΤΗΣ ΕΠΙΤΡΟΠΗΣ

1. ΕΙΣΑΓΩΓΗ

1.1.-1.5. Η έκθεση του Συνεδρίου αφορά την απόφαση για την εκκαθάριση των λογαριασμών του οικονομικού έτους 1992, καθώς και ορισμένων δαπανών του 1993. Η Επιτροπή πραγματοποίησε το μεγαλύτερο μέρος της εργασίας για την απόφαση αυτή μεταξύ Μαρτίου 1993 και Μαρτίου 1994. Για ορισμένες έρευνες χρειάστηκε συμπληρωματική εργασία και αποστολές επιτόπου κατά τους επόμενους μήνες. Η μέθοδος εργασίας της Επιτροπής συνέχισε να εξελίσσεται και να βελτιώνεται από το 1994 και, όπως παρατηρεί το Συνέδριο στην παράγραφο 1.4, η Επιτροπή πρότεινε το 1994 σημαντικές τροποποιήσεις της διαδικασίας οι οποίες, αφού ζητήθηκε η γνώμη του Κοινοβουλίου και το Συμβούλιο εξέδωσε τις απαραίτητες νομικές βάσεις, τέθηκαν σε ισχύ κατά το οικονομικό έτος 1996.

Οι παρατηρήσεις του Συνεδρίου αφορούν κυρίως τις δημοσιονομικές συνέπειες που αποφάσισε η Επιτροπή μετά τον έλεγχο που διενήργησε για το οικονομικό έτος 1992. Οι διορθώσεις αποτελούν μόνο μία πτυχή της διαδικασίας εκκαθάρισης, αν και είναι η πλέον εμφανής για το κοινό. Εκτός από τους εκ των υστέρων ελέγχους οι οποίοι σε ορισμένες περιπτώσεις, αλλά όχι σε όλες, επέφεραν διορθώσεις, η Επιτροπή ανέλαβε πολλές εκ των προτέρων αποστολές με σκοπό να συστήσει βελτιώσεις των διαδικασιών των κρατών μελών πριν από την πραγματοποίηση της πληρωμής, ούτως ώστε να αποφευχθούν οι παραλείψεις ελέγχου, να μειωθεί ο κίνδυνος απώλειας κοινοτικών κεφαλαίων, και ως εκ τούτου να αποφευχθούν οι λόγοι διόρθωσης των δαπανών. Π.χ., από το 1993 και εξής καταβλήθηκε σημαντική προσπάθεια να ενθαρρυνθούν τα κράτη μέλη να εφαρμόσουν ορθά το ολοκληρωμένο σύστημα ελέγχου, και να παρακολουθούν τις εφαρμοζόμενες διαδικασίες για τον έλεγχο των αιτήσεων που υποβλήθηκαν με βάση τη μεταρρύθμιση της ΚΓΠ.

Η έκθεση του Συνεδρίου αναφέρεται κυρίως στα ποσά των διορθώσεων και λιγότερο στις άλλες πτυχές της εργασίας εκκαθάρισης, όπως οι προληπτικοί έλεγχοι, ή η πολλές φορές εμπεριστατωμένη εργασία που πραγματοποιήθηκε προκειμένου να καθοριστεί το ποσό στο οποίο έπρεπε να καθοριστεί η διόρθωση, ή τα θέματα που συζητήθηκαν κατά τη διάρκεια της διαδικασίας συμβιβασμού.

2. ΜΕΘΟΔΟΛΟΓΙΑ ΤΗΣ ΕΠΙΤΡΟΠΗΣ

Ανθρώπινο δυναμικό

2.2. Από τις 17 Απριλίου 1996, ημερομηνία του ψηφίσματος του Ευρωπαϊκού Κοινοβουλίου σχετικά με τις 15 επιπλέον θέσεις, η ΓΔ VI χορήγησε τρεις επιπλέον θέσεις για την εργασία αυτή. Αυτή ήταν η συνολική αύξηση θέσεων απασχόλησης για το έτος 1996. Η Επιτροπή αναζητά λύση για να καλυφθεί η ανάγκη επιπλέον προσωπικού και θα θέσει το θέμα αυτό κατά τις διαπραγματεύσεις για τον προϋπολογισμό του 1998.

Υπάρχει γενική έλλειψη ανθρώπινου δυναμικού για τους ελέγχους της Επιτροπής στα κράτη μέλη. Εκτός από το προσωπικό που απαιτείται για τη διαδικασία εκκαθάρισης, η Επιτροπή δεν διαθέτει προσωπικό για το σώμα των ελεγκτών στον τομέα του οίνου και στον τομέα των οπωροκηπευτικών. Τα δύο αυτά σώματα είναι υπεύθυνα για την παρακολούθηση των ελέγχων σχετικά με την ποιότητα και τη σήμανση, όσον αφορά τις εμπορικές δραστηριότητες και στους δύο τομείς και τα προϊόντα για τα οποία ζητούνται κοινοτικές επιδοτήσεις. Κάθε σώμα έχει προς το παρόν δύο υπαλλήλους, και χρειάζονται τουλάχιστον ακόμη τρεις για το καθένα, για να είναι δυνατόν να εφαρμοστεί κάποιο ουσιαστικό πρόγραμμα εργασίας. Οι ανάγκες αυτές δεν περιλαμβάνονται στις προαναφερθείσες 15 θέσεις.

Ανάλυση του κινδύνου

2.3. Το Συνέδριο αναφέρεται μόνο σε ένα στοιχείο που εξετάστηκε κατά την απόδοση προσωπικού και τον προγραμματισμό της εργασίας της Επιτροπής, το οποίο είναι η στάθμιση των δαπανών σε κάθε γραμμή του προϋπολογισμού με βάση τον εκτιμώμενο κίνδυνο του μέτρου και των διοικητικών διαδικασιών κάθε κράτους μέλους. Το τελικό σχέδιο καταρτίστηκε σε κεντρικό επίπεδο, και έλαβε υπόψη του αυτή την ανάλυση, καθώς και πολλά άλλα στοιχεία όπως η ανάγκη να πραγματοποιούνται προληπτικοί έλεγχοι σε νέους τομείς δαπανών, καθώς και την υποχρέωση να καλύπτονται λογικά πολλοί τομείς με κίνδυνο, ούτως ώστε η απόφαση εκκαθάρισης της Επιτροπής για το έτος δαπανών γενικά να έχει νόημα. Το σχέδιο, όπως εγκρίθηκε, περιείχε κάποια λογική ισορροπία μεταξύ των θεμάτων αυτών. Ένας από τους σκοπούς της μεταρρύθμισης της διαδικασίας εκκαθάρισης, που αναφέρεται στην παράγραφο 1.4 της έκθεσης του Συνεδρίου, είναι να μπορεί η Επιτροπή να ασχολείται με λιγότερες έρευνες συγχρόνως, εφόσον οι έρευνες που διενεργεί δεν θα πρέπει πλέον να συνδέονται με ετήσια απόφαση εκκαθάρισης. Η μεταρρύθμιση αυτή δεν τέθηκε σε ισχύ μέχρι το οικονομικό έτος 1996, οπότε όλα τα σχέδια εργασίας έως το έτος 1995 καταρτίστηκαν στην ίδια βάση με το 1992.

2.4. α) Όπως εξηγείται στην παράγραφο 4.2.1 της συνοπτικής έκθεσης, ήταν απόλυτα δικαιολογημένο να δοθεί προτεραιότητα στον έλεγχο της εφαρμογής του κανονισμού (ΕΟΚ) αριθ. 386/90 και του καθεστώτος προχρηματοδότησης, εφόσον αποτελούν τους βασικούς ελέγχους για τις επιστροφές κατά την εξαγωγή. Οι περισσότεροι από τους σχετικούς οργανισμούς πληρωμής ελέγχθηκαν σύμφωνα με το πρόγραμμα δημοσιονομικού ελέγχου, και λόγω έλλειψης προσωπικού στην ΓΔ VI, ο δημοσιονομικός έλεγχος ανέλαβε ένα πρόγραμμα ελέγχων των λογαριασμών 1994 και 1995 των εν λόγω οργανισμών.

β) Η ενίσχυση στη σόγια χορηγήθηκε με βάση τις ίδιες διατάξεις που εφαρμόστηκαν για την ενίσχυση στην παραγωγή ελαιούχων σπόρων, η οποία ελέγχθηκε από την Επιτροπή στις εκκαθαρίσεις των ετών 1990, 1991 και 1992. Το καθεστώς της σόγιας καταργήθηκε στις 30 Ιουνίου 1992 και αντικαταστάθηκε από την ενίσχυση στις εκτάσεις που καλλιεργούνται με ελαιούχους σπόρους. Λόγω του υψηλού κινδύνου που παρουσιάζει ένα νέο μέτρο, και το γεγονός ότι το μέτρο αυτό αποτέλεσε τον πρόδρομο της μεταρρύθμισης της ΚΓΠ, θεωρήθηκε ως μεγαλύτερη προτεραιότητα από τη συνέχιση των ελέγχων της ενίσχυσης στην παραγωγή σόγιας που αντικαταστάθηκε, και εξετάστηκε σε βάθος από τους ελεγκτές των ΓΔ VI και ΓΔ ΧΧ.

γ) Η Επιτροπή επιδιώκει ίση μεταχείριση κατά την εξέταση της εφαρμογής σε όλα τα κυρίως ενδιαφερόμενα κράτη μέλη προτού καταλήξει σε τελικά συμπεράσματα. Γι' αυτό το λόγο έλεγξε τις αποξηραμένες ζωοτροφές και στα έξι κράτη μέλη που αφορά το μέτρο αυτό, συμπεριλαμβανομένου του Ηνωμένου Βασιλείου και της Γερμανίας. Το γεγονός ότι οι δαπάνες στα δύο αυτά κράτη μέλη αυξήθηκαν γρήγορα ήταν ένας ακόμη λόγος να ελεγχθούν τα εν λόγω μέτρα στα δύο αυτά κράτη μέλη. Η Επιτροπή επομένως δεν συμφωνεί ότι οι αποξηραμένες ζωοτροφές είχαν μικρότερη προτεραιότητα το 1992, δεδομένου ότι οι κραμβόσποροι είχαν ελεγχθεί στη Γερμανία στις εκκαθαρίσεις του 1988 και 1989 και εκτιμήθηκε ότι παρουσιάζουν μικρό κίνδυνο. Εξάλλου, η εξέταση των εκ των υστέρων λεπτομερών ελέγχων στα μπιζέλια και τα φασόλια που διενήργησε το ΗΒ έδειξε ότι οι εθνικοί έλεγχοι υπήρξαν λεπτομερέστατοι.

2.5. Η σημασία που απέδωσε η Επιτροπή στην εξασφάλιση πλήρους εφαρμογής του καθεστώτος ποσοστώσεων γάλακτος στην Ιταλία, Ισπανία και Ελλάδα δεν μπορεί να αμφισβητηθεί. Το ενδιαφέρον για το θέμα αυτό τόσο του Κοινοβουλίου όσο και του Συμβουλίου δείχνει ότι το θέμα αυτό είχε προτεραιότητα, δεδομένου ότι είναι γνωστό ότι η Επιτροπή δεν είναι σε θέση να εξετάσει άλλα μέτρα στο γαλακτοκομικό τομέα έως τα επόμενα οικονομικά έτη.

Εκτέλεση των εργασιών

2.6. Τα ετήσια προγράμματα εργασίας της Επιτροπής είναι οπωσδήποτε ενδεικτικά. Ορισμένοι έλεγχοι πρέπει να επεκταθούν όταν ανακαλύπτονται ελλείψεις επιτόπου, οπότε το ετήσιο πρόγραμμα πρέπει να αναθεωρηθεί ανάλογα, και κατά τη διάρκεια του έτους εμφανίζονται νέες προτεραιότητες. Δεν υπάρχει απόθεμα διαθέσιμου ανθρώπινου δυναμικού για να καλύψει τις απρόβλεπτες δραστηριότητες. Το πρόγραμμα εργασιών αποτελεί μέσο σχεδιασμού και δεν μπορεί να περιορίσει την εργασία εκκαθάρισης σε πρόγραμμα που να εφαρμόζεται κατά γράμμα. Οι μη ολοκληρωμένες εργασίες που έχουν προγραμματιστεί για την εκκαθάριση ενός έτους πρέπει αναγκαστικά να ολοκληρωθούν το επόμενο έτος, εάν δικαιολογούνται ακόμα μετά την αναθεώρηση των προτεραιοτήτων αυτού του έτους.

α) Είναι ορθό ότι το ανθρώπινο δυναμικό δεν είναι πάντα κατάλληλο για να ολοκληρώσει κάθε επιθυμητή εργασία.

β) Οι βελτιώσεις που ζήτησαν οι ιρλανδικές αρχές στα συνοδευτικά έγγραφα και τους φακέλους ελέγχθηκαν κατά την επόμενη αποστολή τον Οκτώβριο του 1994, και η Επιτροπή διαπίστωσε με ικανοποίηση ότι οι εγγραφές επέτρεψαν να πραγματοποιηθεί ο έλεγχος. Ωστόσο, είναι ορθό ότι οι προγραμματισμένοι ουσιαστικοί έλεγχοι δεν ολοκληρώθηκαν.

γ) Λόγω έλλειψης προσωπικού, οι αποξηραμένες ζωοτροφές εξετάστηκαν σε αποστολή βάσει του προγράμματος εργασίας 1993, αντί του 1992.

δ) Δεν πραγματοποιήθηκε άλλη αποστολή στη Δανία για να εξεταστούν τα δικαιολογητικά έγγραφα σχετικά με τα έλαια και τις λιπαρές ουσίες, λόγω του περιορισμένου ανθρώπινου δυναμικού, του σχετικά χαμηλού επιπέδου των δαπανών, και λόγω του γεγονότος ότι όλες οι δαπάνες που δήλωσε η Δανία είχαν ελεγχθεί βάσει του προγράμματος δημοσιονομικού ελέγχου.

ε) Το ανθρώπινο δυναμικό δεν επιτρέπει την πραγματοποίηση όλων των ευκταίων αποστολών. Η Επιτροπή θεωρεί ότι οι παρατυπίες που ανακαλύφθηκαν από τον οργανισμό ελέγχου του ελαιολάδου αποδεικνύουν ότι οι εθνικοί έλεγχοι ήταν αποτελεσματικοί. Συνεπώς, δόθηκε προτεραιότητα σε αποστολές για τους τομείς της ενίσχυσης στην παραγωγή ελαιολάδου και βάμβακος, όπου οι εθνικοί έλεγχοι αποδείχθηκαν ιδιαίτερα περιορισμένοι. Τα κράτη μέλη δεν θα ενθαρρύνονται να αναφέρουν τις παρατυπίες, εάν οι αναφορές αυτές οδηγούν σε περισσότερους ελέγχους εκκαθάρισης.

στ) Η Επιτροπή πραγματοποίησε τρεις αποστολές για να ελέγξει την εξαγωγή βοδινού κρέατος από τη Γερμανία, και ιδίως το αποτέλεσμα των ερευνών που πραγματοποίησαν οι γερμανικές αρχές στις ζητούμενες ενισχύσεις. Μετά τις διαπιστώσεις της Επιτροπής, ζητήθηκε από τις γερμανικές αρχές να συνεχίσουν τις έρευνες, και τον Ιούλιο του 1995 παρουσίασαν γι' αυτές τις έρευνες λεπτομερή έκθεση. Αφού ζητήθηκαν και ελήφθησαν συμπληρωματικές πληροφορίες, η Επιτροπή διέθετε την κατάλληλη βάση για να εκτιμήσει τα συμπεράσματα της έκθεσης που υποβλήθηκε, και για να εκτιμήσει τις δημοσιονομικές συνέπειες οι οποίες ανέρχονταν συνολικά σε 30,0 εκατ. DM, στα οποία συμπεριλαμβάνονται τα 5,8 εκατ. DM που αναφέρει το Συνέδριο. Εξάλλου, στην παράγραφο 4.2.9.5 της συνοπτικής έκθεσής της, η Επιτροπή επιφυλάχθηκε του δικαιώματος να ανακτήσει και άλλα ποσά εάν οι συνεχιζόμενες έρευνες τις οποίες πραγματοποιούν οι γερμανικές αρχές δεν ολοκληρωθούν ικανοποιητικά και δεν πραγματοποιηθούν οι απαραίτητες επιστροφές.

Μέθοδοι εργασίας

2.7. Η καθυστέρηση στη διαβίβαση των αποτελεσμάτων αποτελεί εξαίρεση και όχι τον κανόνα, διότι αφορούσε έρευνα για απάτη και παρατυπίες στα δημόσια αποθέματα βοείου κρέατος, η οποία αποτέλεσε μακρά διαδικασία στην οποία συμμετείχαν έξι κράτη μέλη. Επειδή ήταν απαραίτητο να τηρηθεί δίκαιη στάση, και οι διαπιστώσεις να παραμείνουν εμπιστευτικές, τα αποτελέσματα δεν διαβιβάστηκαν τυπικά έως ότου προχωρήσει η έρευνα. Πρέπει να τονιστεί ότι οι διαπιστώσεις επισημάνθηκαν στις εθνικές αρχές κατά τις επιτόπου επισκέψεις ελέγχου, και κατά τις μετέπειτα συνεδριάσεις στις Βρυξέλλες.

2.8. Το σημείο αφορά μόνο 6 000 ECU, και θεωρείται αντιφατικό προς τις παρατηρήσεις για τις ασήμαντες διορθώσεις στην επόμενη παράγραφο.

2.9. Θα πρέπει να γίνεται διάκριση μεταξύ των πολυάριθμων αριθμητικών διορθώσεων που γίνονται στα στοιχεία που δηλώνουν τα κράτη μέλη, τα οποία συχνά είναι πολύ χαμηλά, και την απόρριψη της χρηματοδότησης μέρους των δαπανών που δηλώνονται λόγω μη συμφωνίας με την κοινοτική νομοθεσία, οι οποίες σχεδόν πάντα είναι σημαντικές. Αν και δεν έχει καθοριστεί ελάχιστο ποσό για τις διορθώσεις που είναι σύμφωνες με τη κοινοτική νομοθεσία, η Επιτροπή έδωσε ορισμένες κατευθύνσεις στην απόφασή της για τη θέσπιση της διαδικασίας συμβιβασμού, στην οποία αποφάσισε ότι οι διορθώσεις για ποσά κάτω των 0,5 εκατ. ECU, ή για το 25 % της σχετικής γραμμής του προϋπολογισμού για το εν λόγω κράτος μέλος δεν πληρούν τα κριτήρια για συμβιβασμό. Εξάλλου, οι οδηγίες για τις κατ' αποκοπή διορθώσεις καθορίζουν σε 2 % των δαπανών βάσει του σχετικού μέτρου το χαμηλότερο ποσοστό της κατ' αποκοπή διόρθωσης.

Η Επιτροπή είναι πρόθυμη να εξετάσει περαιτέρω το θέμα που έθεσε το Συνέδριο. Γνωρίζει δε ότι οι πολυάριθμες διορθώσεις που ζητούνται από τα κράτη μέλη εμποδίζουν την ανάπτυξη εποικοδομητικής σχέσης μεταξύ της Επιτροπής και των υπηρεσιών των κρατών μελών όσον αφορά τη σταθερή βελτίωση της αποτελεσματικότητας των διαδικασιών που ακολουθούν για τον έλεγχο. Ο περιορισμός των διορθώσεων που είναι σύμφωνες προς τη κοινοτική νομοθεσία μόνο στις περιπτώσεις όπου σημειώθηκαν ιδιαίτερα σοβαρές παραλείψεις κατά τον έλεγχο, οι οποίες έχουν σημαντικές οικονομικές συνέπειες, μπορεί βέβαια να επηρεάσει θετικά αυτές τις υπηρεσίες σε σχέση με τις συστάσεις της Επιτροπής. Τότε όμως, είναι δυνατόν να ασκηθεί κριτική στην Επιτροπή διότι δεν διορθώνει συστηματικά κάθε ατέλεια, όπως έγινε στην έκθεση του Συνεδρίου στο σημείο 4.7.

Όσον αφορά την ειδική περίπτωση που αναφέρει το Συνέδριο, το σφάλμα κατά τον υπολογισμό της διόρθωσης διαπιστώθηκε μετά τη κοινοποίηση στο κράτος μέλος των τελικών συμπερασμάτων, και μετά την έναρξη της διαδικασίας συμβιβασμού. Η καθυστέρηση που θα προκαλούσε στη διαδικασία εκκαθάρισης μια νέα κοινοποίηση δεν άξιζε τον κόπο για ένα τόσο μικρό ποσό.

3. ΣΥΜΒΙΒΑΣΤΙΚΟ ΟΡΓΑΝΟ

3.6. Η ύπαρξη της διαδικασίας συμβιβασμού αναπόφευκτα παρατείνει τη διαδικασία εκκαθάρισης, διότι από την ημερομηνία κοινοποίησης μιας διόρθωσης έως το τέλος της προθεσμίας που ισχύει για το συμβιβασμό μπορεί να περάσουν έως έξι μήνες. Ο λόγος για την καθυστέρηση της συμπληρωματικής απόφασης, που ελήφθη το Νοέμβριο του 1996, ήταν ότι έπρεπε να πραγματοποιηθούν επιπλέον έρευνες ή να ληφθούν περισσότερες πληροφορίες, ιδίως στις περιπτώσεις που αφορούσαν την Ελλάδα.

Η Επιτροπή θεωρεί ότι η διαδικασία συμβιβασμού λειτούργησε ικανοποιητικά κατά το πρώτο αυτό έτος, ιδίως διότι η Επιτροπή και τα μέλη του συμβιβαστικού οργάνου χρειάζονται χρόνο για την εισαγωγή μιας τέτοιας καινοτομίας. Η εφαρμογή της διαδικασίας αναθεωρείται διαρκώς, και οι προσαρμογές που θεωρούνται απαραίτητες θα γίνουν μετά από δοκιμαστική περίοδο τριών ετών για την οποία θεσπίστηκε αυτή η διαδικασία.

4. ΑΞΙΟΛΟΓΗΣΗ ΤΩΝ ΑΠΟΡΡΙΦΘΕΝΤΩΝ ΠΟΣΩΝ

Γενικές παρατηρήσεις

4.1. Δύο εγγραφές των δαπανών του 1993 περιελήφθησαν στην εκκαθάριση λογαριασμών του 1992, και οι δύο ιδιαίτερα σημαντικές περιπτώσεις παρατυπίας (εισαγωγή ελαιολάδου στη Γαλλία 7,7 εκατ. ECU, και αποθεματοποίηση σιτηρών στην Ιταλία, 99,2 εκατ. ECU), επειδή θεωρήθηκε ότι τα σαφώς παράτυπα ποσά αυτού του μεγέθους πρέπει να ανακτηθούν από τον κοινοτικό προϋπολογισμό το συντομότερο δυνατόν. Δεν υπάρχει νομικό εμπόδιο στην προσέγγιση αυτή.

4.2.-4.4. Τα μέσα πληροφορικής της Επιτροπής της επιτρέπουν να πραγματοποιεί διάφορες αναλύσεις και μεθόδους για την επιλογή των συναλλαγών ή των δικαιούχων που πρέπει να ελεγχθούν. Η στατιστική δειγματοληψία όλων των δαπανών που έχουν δηλωθεί ήταν απαραίτητη για τους δημοσιονομικούς ελέγχους των οργανισμών πληρωμής, αλλά όχι για όλους τους ελέγχους που ήταν σύμφωνοι προς τη κοινοτική νομοθεσία, διότι η δειγματοληψία αυτή δεν είναι κατάλληλη για πολλούς από τους ελέγχους, σκοπός των οποίων είναι να εξετάσουν και να ελέγξουν την εφαρμογή ενός συστήματος ελέγχου, ιδίως όταν μόνο ένας μικρός αριθμός περιοχών ή τελωνείων μπορούν να ελεγχθούν κατά το διαθέσιμο χρόνο.

Όσον αφορά την αξιολόγηση των οικονομικών διορθώσεων, η εξέταση των συνοδευτικών εγγράφων σπάνια επιτρέπει να εκτιμηθούν τα απωλεσθέντα κοινοτικά κεφάλαια, διότι τα αγαθά ή ζώα που δεν ελέγχθηκαν ορθά από το κράτος μέλος δεν είναι πλέον παρόντα κατά το χρόνο του ελέγχου της Επιτροπής. Επομένως, η Επιτροπή υιοθετεί τη γενικά αποδεκτή προσέγγιση της προηγούμενης ανάλυσης και του ελέγχου του συστήματος και των διαδικασιών και της εν συνεχεία εκτίμησης του κινδύνου. Λόγω της μεγάλης επιβάρυνσης του κόστους του ανθρώπινου δυναμικού κατά τον έλεγχο επαρκούς αριθμού δικαιούχων που επελέγησαν με τη μέθοδο της στατιστικής δειγματοληψίας σε όλο το έδαφος ενός κράτους μέλους, και λόγω των προβλημάτων για την εξεύρεση φυσικών αποδείξεων, η Επιτροπή σε πολλές περιπτώσεις βασίστηκε αναγκαστικά στις καλύτερες εκτιμήσεις της σχετικά με τις κατ' αποκοπή δημοσιονομικές διορθώσεις, με βάση τα αποτελέσματα των συστηματικών ελέγχων και εκτιμήσεων του κινδύνου. Μετά τις παρατηρήσεις του Συνεδρίου για την εκκαθάριση λογαριασμών του 1991, το Ευρωπαϊκό Κοινοβούλιο δέχθηκε, στο ψήφισμά του για την απαλλαγή 1991, ότι οι δημοσιονομικές αυτές διορθώσεις αποτελούν νόμιμο μέσο για την ανάκτηση ποσών.

Κατ' αποκοπή διορθώσεις

4.7. Η Επιτροπή δεν συμφωνεί ότι οι κατ' αποκοπή διορθώσεις δεν εφαρμόστηκαν ομοιόμορφα. Τα ποσοστά της διόρθωσης αποφασίζονται με μεγάλη προσοχή και, στις σημαντικότερες περιπτώσεις, μετά από λεπτομερή έλεγχο που διενεργεί το ανεξάρτητο συμβιβαστικό όργανο. Οι διορθώσεις που είχαν προταθεί αρχικά μειώθηκαν όταν το κράτος μέλος μπόρεσε να αποδείξει ότι ο κίνδυνος για το ποσό ήταν μικρότερος από αυτόν που είχε εκτιμηθεί αρχικά, και, όποτε το επιτρέπει το ανθρώπινο δυναμικό, τα επιχειρήματα των κρατών μελών εξακριβώνονται επιτόπου. Στο παράδειγμα της διόρθωσης για την ενίσχυση στην παραγωγή βάμβακος, στην παράγραφο 4.9 στοιχείο β) της έκθεσης του Συνεδρίου, η Επιτροπή πραγματοποίησε πέντε ακόμη αποστολές και τέσσερις συνεδριάσεις μιας μεικτής ομάδας εργασίας, προκειμένου να ελέγξει τα μέτρα που ελήφθησαν για τη βελτίωση του ελέγχου και για να καθορίσει την πραγματική ζημία που σημειώθηκε το έτος 1992. Σε μία περίπτωση, την περίπτωση της δημόσιας αποθεματοποίησης βοδινού κρέατος στην Ιρλανδία (παράγραφος 4.17), δεν ήταν σε θέση να πραγματοποιήσει περισσότερες έρευνες διότι είχαν σταματήσει οι αγορές βοείου κρέατος από την παρέμβαση. Θα ήταν παράλογο να αρνηθούμε την απαλλαγή κράτους μέλους λόγω αμφιβολιών, εφόσον δεν μπορούσε να ελέγξει τα αίτια. Εξάλλου, στη μοναδική περίπτωση που αποσύρθηκε διόρθωση το 1992, τελικά προτάθηκε διόρθωση για το 1994 αντί της διόρθωσης που είχε προβλεφθεί αρχικά για το 1992 και το 1993 [παράβλεπε παράγραφο 4.9 στοιχείο δ)].

4.8. Η Επιτροπή δεν συμφωνεί ότι οποιαδήποτε διόρθωση έγινε σε άλλη βάση εκτός από την αντικειμενική εκτίμηση της πραγματικής απώλειας του κοινοτικού προϋπολογισμού. Τα αποδεικτικά στοιχεία για την εκτίμηση αυτή εξετάστηκαν με κάθε λεπτομέρεια, και ελέγχθηκαν στο μέτρο που το επέτρεπαν το ανθρώπινο δυναμικό και οι περιστάσεις.

4.9. Η Επιτροπή θεωρεί ότι όλες οι διορθώσεις βασίζονται στην εκτίμηση του κινδύνου απώλειας για τον προϋπολογισμό ΕΓΤΠΕ.

α) Ενίσχυση στην παραγωγή ελαιολάδου: Ελλάδα

Η διόρθωση του 10 % των δαπανών κάθε έτους από το 1990 αποτελεί σοβαρή συνέπεια των ελλείψεων του συστήματος ελέγχου της Ελλάδας. Η Επιτροπή θα συνεχίζει να εφαρμόζει τα κριτήρια που περιγράφονται στην παράγραφο 4.6 της έκθεσης του Συνεδρίου, για να αποφασίσει σχετικά με το ποσό των διορθώσεων, με βάση τα αποδεικτικά στοιχεία που είναι διαθέσιμα σχετικά με κάθε έτος ξεχωριστά. Οι πραγματικές διορθωτικές ενέργειες θα λαμβάνονται υπόψη στις περιπτώσεις αμφιβολιών ως προς τον πραγματικό κίνδυνο για το ταμείο κατά τα σχετικά έτη, όπως προβλέπεται σχετικά με βάση αυτά τα κριτήρια.

β) Ενίσχυση στην παραγωγή βάμβακος

Στην απόφαση εκκαθάρισης του έτους 1991, η Επιτροπή αποφάσισε διόρθωση κατά 25 % των δαπανών που δηλώθηκαν, με επιφύλαξη που προέβλεπε τη μείωση του ποσοστού της διόρθωσης σε 10 %, εάν η ενίσχυση των ελέγχων άρχιζε να εφαρμόζεται πριν από τις 31 Δεκεμβρίου του 1995. Το ποσοστό αυτό της διόρθωσης ήταν κατ' εξαίρεση αυστηρό και εξέφραζε το γεγονός ότι αμφισβητείτο η αλήθεια σχετικά με την αύξηση κατά 20 % της ποσότητας βάμβακος που δηλώθηκε για ενίσχυση το 1991/92. Οι σοβαρές οικονομικές συνέπειες συνέβαλαν ώστε οι ελληνικές αρχές να βελτιώσουν το σύστημα ελέγχου τους. Επίσης πραγματοποίησαν έρευνες σχετικά με τις ποσότητες που δηλώθηκαν για ενίσχυση το 1991/92, ιδίως συγκρίνοντας τις ποσότητες πωληθέντος εκκοκισμένου βάμβακος με τις αντίστοιχες δηλωθείσες ποσότητες ακατέργαστου βάμβακος. Όποτε υπήρχε ασυμφωνία μεταξύ των δύο αυτών ποσοτήτων, πραγματοποιήθηκε ανάκτηση της ενίσχυσης για τη διαφορά αυτή. Τα ανακτηθέντα ποσά ανήλθαν συνολικά σε 1 208 εκατ. δρχ. Προς ικανοποίηση της Επιτροπής, τα αποτελέσματα αυτής της έρευνας έδειξαν ότι ο κίνδυνος απώλειας λόγω του ελλιπούς συστήματος ελέγχου το 1991 και 1992 δεν υπερέβαινε το 10 %.

Η έρευνα της Επιτροπής για τις παρατυπίες στον τομέα του βάμβακος πραγματοποιήθηκε μεταξύ Σεπτεμβρίου και Δεκεμβρίου 1992. Οι ελληνικές αρχές έλαβαν αμέσως μέτρα για να βελτιώσουν τους ελέγχους τους στον τομέα του βάμβακος, τα οποία άρχισαν να ισχύουν από το Νοέμβριο του 1992. Τα μέτρα αυτά σταμάτησαν σε μεγάλο βαθμό τις παρατυπίες, οι οποίες είχαν σημειωθεί κατά το προηγούμενο έτος εμπορίας. Η Επιτροπή πραγματοποίησε πολλές αποστολές προκειμένου να ελέγξει την αποτελεσματικότητα των συστημάτων ελέγχου, να εξακριβώσει εάν πραγματοποιούνται και ποιά είναι τα αποτελέσματα των εκ των υστέρων ελέγχων των δικαιούχων κατά το έτος εμπορίας 1992/93, και προκειμένου να συστήσει περαιτέρω βελτιώσεις των διαδικασιών ελέγχου.

Η Επιτροπή είναι ικανοποιημένη διότι οι ελληνικές αρχές άρχισαν να βελτιώνουν τις διαδικασίες τους από το Νοέμβριο του 1992, και διότι πραγματοποίησαν έρευνες για να εξακριβωθούν τα πραγματικά ποσά βάμβακος για τα οποία ζητήθηκε ενίσχυση κατά το προηγούμενο έτος εμπορίας, και για να αποδείξουν ότι ο κίνδυνος απώλειας για το ταμείο δεν υπερβαίνει το 10 %. Κατόπιν τούτου, η οικονομική διόρθωση του 25 % δεν ήταν δυνατόν να διατηρηθεί.

γ) Δημόσια αποθεματοποίηση βοδινού κρέατος

i) Γερμανία

Για λόγους αντικειμενικότητας, η Επιτροπή πάντοτε αναγνωρίζει στη συνοπτική της έκθεση το γεγονός ότι ένα κράτος μέλος βελτιώνει το σύστημά του μετά από αποστολή, εφόσον η επίτευξη βελτιώσεων αποτελεί έναν από τους στόχους της διαδικασίας εκκαθάρισης. Όπως προβλέπεται από τις οδηγίες, οι βελτιώσεις μπορούν να επηρεάσουν το ποσοστό της διόρθωσης όταν υπάρχει αμφιβολία ως προς το ποσοστό που πρέπει να εφαρμοστεί. Στην περίπτωση αυτή, οι αμφιβολίες ήταν ελάχιστες όσον αφορά το ποσοστό της διόρθωσης που έπρεπε να εφαρμοστεί. Από την εξέταση των εκθέσεων αποστολής, και των εγγράφων που προσκομίστηκαν κατά τις διμερείς συναντήσεις και κατά τη διαδικασία συμβιβασμού προέκυψε ότι οι αδυναμίες που διαπιστώθηκαν στο σύστημα δεν ήταν αρκετά σοβαρές ώστε να δικαιολογούν ποσοστό διόρθωσης υψηλότερο από 2 %, και, αντίθετα με τις διορθώσεις των άλλων κρατών μελών βάσει αυτής της απόφασης εκκαθάρισης, κατά τις έρευνες της Επιτροπής δεν βρέθηκαν ποσότητες κρέατος κακής ποιότητας.

ii)-iv) Ιταλία, Γαλλία και Ηνωμένο Βασίλειο

Οι διορθώσεις έγιναν μετά από έρευνα για την καταπολέμηση της απάτης στην ποιότητα του κρέατος παρέμβασης κατά το χρόνο της έρευνας το 1990 και 1991 (Ιταλία), 1991 (ΗΒ) και 1992 (Γαλλία). Σε ορισμένες περιπτώσεις, πραγματοποιήθηκε αργότερα αποστολή για να εξεταστεί το κρέας που είχε επιλεγεί προηγουμένως το οποίο απαιτούσε τήξη. Η έρευνα δεν μπόρεσε να επαναληφθεί κατά τα επόμενα έτη, διότι οι αγορές από την παρέμβαση σταμάτησαν στις αρχές του 1993, οπότε δεν σημειώθηκαν διαπιστώσεις στις οποίες να βασιστεί μία οικονομική διόρθωση. Η παρέμβαση άνοιξε και πάλι στα μέσα του 1996, και οι αγορές εξετάζονται επί του παρόντος κατά τους ελέγχους εκκαθάρισης.

δ) Απόσυρση ροδακίνων : Ελλάδα

Οι διορθώσεις προτάθηκαν μόνο για το οικονομικό έτος 1994, διότι αυτό ήταν το έτος που κάλυψε ουσιαστικά η έρευνα.

ε) Εκρίζωση αμπέλων : Ελλάδα

Το ποσοστό της διόρθωσης μειώθηκε από 10 % σε 2 %, μετά την έκθεση του συμβιβαστικού οργάνου, διότι οι ελληνικές αρχές συμμορφώθηκαν με όλες τις απαιτήσεις ελέγχου εκτός από την κατάρτιση αμπελουργικού μητρώου, και εξακρίβωσαν 100 % όλες τις αιτήσεις ενίσχυσης πριν και μετά την εκρίζωση αμπέλων, και εν συνεχεία πραγματοποίησαν δεύτερο έλεγχο του 1 % των σχετικών φακέλων.

4.10. Η κατ' αποκοπή διόρθωση του 5 % για τα δύο μέτρα στη Γερμανία επιβεβαιώθηκε από το Δικαστήριο το 1993, και επομένως διατηρήθηκε σε κάθε απόφαση εκκαθάρισης μέχρις ότου οι γερμανικές αρχές τροποποίησαν το παράτυπο σύστημά τους.

4.11. β) Υπάρχουν ουσιαστικές διαφορές μεταξύ των δύο περιπτώσεων, όχι μόνο επειδή η Ιρλανδία εφάρμοσε το σχετικό πρόγραμμα, ενώ η Ισπανία υιοθέτησε τη σφαγή, αλλά και διότι η Ιρλανδία έλαβε υπό σημείωση τις παρατηρήσεις της Επιτροπής και προέβη στις σχετικές διορθώσεις από το 1992 (καταβολή 1993) ενώ η Ισπανία δεν το έκανε. Επιπλέον, η Ιρλανδία πραγματοποίησε το 1991 ελέγχους σε αγροκτήματα σε ποσοστό 50 % περίπου το οποίο είναι κατά πολύ μεγαλύτερο από το προβλεπόμενο από τους κανονισμούς 10 %, και στήριξε το σύστημα της σε ένα πρόγραμμα αναγνώρισης των ζώων 7 κατ' αυτό τον τρόπο μειώθηκε κατά πολύ ο κίνδυνος πληρωμής για μη υπάρχοντα ζώα. Η Ισπανία από τη πλευρά της παραδόξως δεν εγγυήθηκε την ασφάλεια του συστήματός της για την πιστοποίηση της σφαγής. Ούτε η μία ούτε η άλλη χώρα πραγματοποίησε τους ελέγχους που είχαν καθοριστεί, ενώ το πρόβλημα έγκειται κυρίως στο σχεδιασμό και στην ποιότητα των ελέγχων, και όχι στην φυσική εκτέλεση. Γι' αυτό δεν θεωρήθηκαν απαραίτητες οι μεγαλύτερες διορθώσεις. Οι υπεύθυνες υπηρεσίες εξακολουθούν να παρακολουθούν τις διαδικασίες και στα δύο κράτη μέλη.

Παράκαμψη της απόφασης του δημοσιονομικού ελεγκτή

4.13. Η ΓΔ VI ζητά πλέον συστηματικά τις παρατηρήσεις του δημοσιονομικού ελεγκτή, προτού ανακοινώσει τις προτεινόμενες διορθώσεις στα κράτη μέλη. Επίσης υπάρχει συμφωνία σχετικά με τη διαδικασία που πρέπει να ακολουθείται, όταν οι δύο υπηρεσίες εξακολουθούν να έχουν διαφορετικές απόψεις.

4.14. Κατά το χρονικό διάστημα που μεσολάβησε από την επιστολή της ΓΔ VI της 13ης Νοεμβρίου 1995 έως την απόφαση εκκαθάρισης της Επιτροπής της 27ης Μαρτίου 1996, οι ιρλανδικές αρχές διαβίβασαν πολυάριθμες επιστολές για να υποστηρίξουν τα επιχειρήματά τους.

4.16. Οι αδυναμίες στην ποιότητα του κρέατος που ευρέθη στις αποθήκες παρέμβασης αποδόθηκαν από την Επιτροπή κυρίως στην αδυναμία του ιρλανδικού συστήματος, το οποίο βασίζεται στη διαρκή παρουσία των υπαλλήλων της στα κέντρα παρέμβασης, αλλά χωρίς πραγματική εποπτεία, ούτε εναλλαγή των υπαλλήλων. Οι βελτιώσεις που ισχυρίστηκαν ότι επέφεραν οι ιρλανδικές αρχές από την αρχή του οικονομικού έτους 1991 αποσκοπούσαν στη διόρθωση αυτής της αδυναμίας, και στη μείωση του επακόλουθου κινδύνου για το ταμείο, με την εξασφάλιση πραγματικής εποπτείας και ελέγχου του επιτόπου προσωπικού, και με την εξασφάλιση τακτικής και ορθής ταξινόμησης του κρέατος κατά την αγορά. Οι απροειδοποίητοι έλεγχοι, τους οποίους αναφέρει το Συνέδριο, αποτελούσαν μέρος του ενισχυμένου ελέγχου που είχε ζητήσει η διοίκηση του οργανισμού παρέμβασης. Η αποτελεσματικότητα των προβαλλόμενων αυτών βελτιώσεων δεν μπορούσε να ελεγχθεί, εφόσον δεν πραγματοποιήθηκε καμία έρευνα εν συνεχεία στην Ιρλανδία πριν από το 1993, όταν σταμάτησαν οι αγορές στην παρέμβαση.

4.17. Κανένα κράτος μέλος εκτός από την Ιρλανδία δεν μπορούσε να ισχυριστεί ότι βελτίωσε το σύστημα ελέγχου του κατά το έτος κατά το οποίο έγινε η διόρθωση, γι' αυτό δεν αποφασίστηκε να γίνει καμία διαφοροποίηση για τα άλλα κράτη μέλη. Δεν υπήρχε αμφιβολία ότι η Ιρλανδία είχε πραγματοποιήσει ορισμένες βελτιώσεις. Αυτό που ήταν αμφίβολο ήταν κατά ποσόν οι βελτιώσεις αυτές ήταν αρκετές για να δικαιολογήσουν την εφαρμογή χαμηλότερου συντελεστή διόρθωσης. Τελικά η Επιτροπή απάλλαξε τις ιρλανδικές αρχές λόγω αμφιβολιών.

4.18.-4.19. Η αποτελεσματικότητα των βελτιώσεων δεν μπορούσε να ελεγχθεί, εφόσον οι αγορές στην παρέμβαση σταμάτησαν το 1993, και κατά το χρόνο της απόφασης της Επιτροπής, δεν αναμενόταν νέο άνοιγμα της παρέμβασης. Η Επιτροπή θεώρησε ότι θα ήταν άδικο να επιβάλει ποινή στην Ιρλανδία για αδυναμία να ελέγξει την αποτελεσματικότητα αυτή ενώ δεν ήταν σε θέση και επομένως παρέκαμψε την απόφαση του δημοσιονομικού ελεγκτή. Λόγω του φόβου για ΣΕΒ, η παρέμβαση ξανάνοιξε λίγο μετά την απόφαση της Επιτροπής, και ένας επιτόπιος έλεγχος επιβεβαίωσε τώρα σημαντικότατη ενίσχυση των ελέγχων.

4.21. Η Επιτροπή δεν διαφωνεί με την αρχή ότι οι διορθώσεις πρέπει να μειώνονται μόνο από το έτος κατά το οποίο επέρχονται βελτιώσεις. Η μείωση στην κατ' αποκοπή διόρθωση για το 1991 αποφασίστηκε ακριβώς λόγω του ότι οι βελτιώσεις τις οποίες η Ιρλανδία ισχυριζόταν ότι πραγματοποίησε ανήκαν στο έτος αυτό. Δεν έγινε καμία μείωση για τα άλλα σχετικά κράτη μέλη, εφόσον οι βελτιώσεις τους πραγματοποιήθηκαν ένα έτος αργότερα.

Οι διορθώσεις έγιναν μετά από έρευνα σχετικά με την ποιότητα του κρέατος στην παρέμβαση κατά το χρόνο της έρευνας. Η έρευνα αυτή δεν ήταν δυνατόν να επαναληφθεί κατά τα επόμενα έτη διότι οι αγορές στην παρέμβαση σταμάτησαν το 1993, και επομένως δεν υπήρχαν διαπιστώσεις στις οποίες να βασιστεί μία οικονομική διόρθωση κατά τα επόμενα έτη.

Μεμονωμένες διορθώσεις

4.22. Όλες οι διορθώσεις έγιναν με μεγάλη προσοχή και με βάση τις πληροφορίες που ήταν διαθέσιμες κατά το χρόνο λήψης της απόφασης.

4.23. Σύμφωνα με τις ιταλικές αρχές, ένα σημαντικό μέρος των τελευταίων πληρωμών που προτάθηκε να διορθωθούν στην εκκαθάριση 1992 προέκυψε ως αποτέλεσμα των κοινών ερευνών που πραγματοποιήθηκαν στη Σικελία μετά το 1988, με την πρόθεση να διασφαλιστούν τα κοινοτικά κεφάλαια με εμπεριστατωμένους ελέγχους πριν από την πληρωμή. Το επιχείρημα αυτό έγινε δεκτό από την Επιτροπή ως βάσιμος λόγος για την καθυστέρηση της πληρωμής, υπό τον όρο ότι η εξήγηση αυτή θα μπορούσε να αποδειχθεί. Δυστυχώς οι κεντρικές αρχές στην Ιταλία αντιμετώπισαν μεγάλα προβλήματα στη λήψη πληροφοριών από τη Σικελία το 1996, μερικά έτη μετά το γεγονός. Στην αρχή πρότειναν διορθώσεις για τις τελευταίες πληρωμές των επιδοτήσεων ζώων που ανέρχονταν συνολικά σε 20 767 εκατ. LIT και, μετά τον έλεγχο των αποδεικτικών στοιχείων, μειώθηκαν σε 14 925 εκατ. LIT, στα οποία περιλαμβάνεται η μείωση των 2 855 εκατ. LIT για την ειδική πριμοδότηση στο βοδινό κρέας.

Είναι αλήθεια ότι οι πληροφορίες που παρέσχε η Ιταλία όσον αφορά την ειδική πριμοδότηση στο βοδινό κρέας δεν ήταν τόσο σαφείς όσο εκείνες που παρέσχε (και τις οποίες εξέτασε το Συνέδριο) για τα άλλα προγράμματα, αλλά, δεδομένου ότι είχαν πραγματοποιηθεί εμπεριστατωμένες έρευνες στη Σικελία οι οποίες είχαν προκαλέσει καθυστέρηση των πληρωμών, η Ιταλία απηλλάγη λόγω αμφιβολιών. Δεν είναι προς το συμφέρον της Κοινότητας να υποχρεώνει τα κράτη μέλη να εκτελούν πληρωμές όταν υπάρχουν αμφιβολίες ως προς την κανονικότητά τους. Τέτοιες αμφιβολίες υπήρχαν οπωσδήποτε στην περίπτωση της Σικελίας.

4.25. Οι υπολογισμοί για τον έλεγχο της σκοπιμότητας των εισφορών που συγκεντρώνει κάθε κράτος μέλος βασίζονταν στα στατιστικά στοιχεία που κοινοποίησε το κράτος μέλος στη στατιστική υπηρεσία, αφού ελήφθησαν υπόψη οι μετέπειτα διορθώσεις των στατιστικών αυτών στοιχείων. Η διοικητική μονάδα εκκαθάρισης των λογαριασμών δεν είχε τα μέσα για να ελέγξει εάν τα στοιχεία αυτά είναι έγκυρα με την πραγματοποίηση ελέγχου των στατιστικών υπηρεσιών των κρατών μελών. Η Επιτροπή επιβεβαιώνει ότι είχε συμφωνήσει, το 1988, ότι τα προϊόντα που είχαν συγκομιστεί δεν υπόκεινται στην εισφορά. Σε αποστολή του Μαΐου 1994 ελέγχθηκαν τα σχετικά στοιχεία της Δανίας. Εξάλλου, ελέγχθηκαν τα αποδεικτικά στοιχεία που υποβλήθηκαν για τη μείωση της διαφοράς σε 206 000 τόνους, με βάση ενημερωμένα στατιστικά στοιχεία. Η μείωση του ελλείμματος από 710 000 τόνους σε 206 000 τόνους αντιπροσωπεύει 5,5 % της παραγωγής σιτηρών.

5. ΠΕΡΙΠΤΩΣΕΙΣ ΚΑΤΑ ΤΙΣ ΟΠΟΙΕΣ ΔΕΝ ΕΦΑΡΜΟΣΤΗΚΑΝ ΔΙΟΡΘΩΣΕΙΣ

5.1 α) Η Επιτροπή δεν μπορεί συστηματικά να επεκτείνει τα αποτελέσματα των ερευνών της στο προηγούμενο οικονομικό έτος το οποίο δεν έχει εκκαθαριστεί κατά το χρόνο των ερευνών. Διαφορετικά, οι αποφάσεις εκκαθάρισης θα καθυστερούσαν διαρκώς, εφόσον ακόμη περισσότερες έρευνες θα ολοκληρώνονταν ενώ θα άρχιζαν διμερείς διαδικασίες συμβιβασμού για προηγούμενες έρευνες. Η έρευνα προχρηματοδότησης εξέτασε τις τελωνειακές διαδικασίες που ίσχυαν κατά τα οικονομικά έτη 1993 και 1994, και τα αποτελέσματα ελήφθησαν υπόψη στην εκκαθάριση αυτών των ετών. Σχετικά με αυτό δεν υπάρχει νομικό εμπόδιο.

β) Η έρευνα για τους φυσικούς ελέγχους αποσκοπούσε στο να εξακριβώσει εάν τα κράτη μέλη είχαν συμμορφωθεί με τον κανονισμό (ΕΟΚ) αριθ. 386/90, ο οποίος απαιτούσε τουλάχιστον το 5 % των εξαγωγών για τις οποίες ζητούνται επιστροφές να υπόκειται σε φυσικό έλεγχο των τελωνείων. Οι ελεγκτές της Επιτροπής δεν διαπίστωσαν σημαντικές παραλείψεις όσον αφορά αυτό το ποσοστό, και επομένως δεν υπήρχε καμία νομική βάση για διόρθωση. Ωστόσο, διαπίστωσαν ότι ο τρόπος του ελέγχου διέφερε πολύ, γι' αυτό η ΓΔ VI έγραψε στα κράτη μέλη στις αρχές του 1994 για να τα ενημερώσει σχετικά με τον τρόπο ελέγχου που θεωρούσε αποτελεσματικό, και επέμεινε να διενεργείται ομοιόμορφα αυτός ο έλεγχος από όλα τα κράτη μέλη. Επίσης ανέφερε την πρόθεσή της να προτείνει δημοσιονομικές διορθώσεις εάν δεν τηρούνταν αυτοί οι κανόνες. Οι κανονισμοί (ΕΚ) αριθ. 163/94 και (ΕΚ) αριθ. 2221/95, που άρχισαν να ισχύουν από την 1η Ιανουαρίου 1996, παρέχουν σταθερότερη νομική βάση για τη θέση της ΓΔ VI. Οι δημοσιονομικές διορθώσεις μπορούν να επιβληθούν μόνο εάν το κράτος μέλος δεν συμμορφωθεί με κάποια νομική διάταξη, διότι οι νομικές διατάξεις δεν μπορούν να εφαρμοστούν αναδρομικά. Η επιστολή του 1994 χρησιμεύει ως ερμηνευτική βάση για τις διορθώσεις από το έτος 1995 και εξής, αλλά όχι αναδρομικά. Από τις αρχές του 1996 άρχισε μία έρευνα για να εξακριβωθεί εάν το κράτος μέλος συμμορφώθηκε με τους όρους της επιστολής. Η στάση που υιοθέτησε η Επιτροπή επέφερε κάποια βελτίωση της ποιότητας των τελωνειακών ελέγχων σε πολύ μικρότερο χρονικό διάστημα απ' ό,τι χρειάζεται για την έκδοση τυπικής νομοθεσίας. Τώρα ζητείται συστηματικά η γνώμη του δημοσιονομικού ελέγχου προτού γνωστοποιηθούν στα κράτη μέλη τα συμπεράσματα του ελέγχου.

γ) Οι βελγικές αρχές πρόβαλλαν ως αιτία των καθυστερήσεων την εκκρεμούσα δικαστική διαδικασία για το εν λόγω μισό εκατ. ECU, και την ανάγκη να ολοκληρωθούν οι συμπληρωματικοί έλεγχοι για το άλλο μισό. Η Επιτροπή δεν μπορεί να επιβάλει κυρώσεις σε κράτος μέλος για τη μη καταβολή αμφισβητούμενων απαιτήσεων.

δ) Εκτός από τους επιτόπιους ελέγχους που διενήργησαν οι υπηρεσίες της Επιτροπής, οι περισσότερες από τις αρνητικές παρατηρήσεις προέρχονται από την εξέταση των απαιτήσεων και τα στατιστικά στοιχεία του ελέγχου για το έτος απαίτησης 1990 που ήταν καταβλητέα το 1991. Η έκθεση αποστολής αναφέρει πολύ περισσότερες λεπτομέρειες σχετικά με το οικονομικό έτος 1991, οπότε οι δαπάνες διορθώθηκαν πράγματι. Οι γερμανικές αρχές έλαβαν ορισμένα σημαντικά διοικητικά μέτρα για να επιφέρουν εντός ημερών βελτιώσεις της αποστολής ελέγχου του Μαΐου 1991, όταν για πρώτη φορά διαπιστώθηκαν οι αδυναμίες (δηλ. εγκαίρως για την περίοδο που ελήφθη υπόψη για τις απαιτήσεις του 1991 που ήταν καταβλητέες το 1992). Η Γερμανία διενήργησε επιτόπιους ελέγχους που ήταν αποτελεσματικοί, και σε ποσοστό ανώτερο από το ελάχιστο απαιτούμενο 10 %. Ως εκ τούτου, δεν κρίθηκε δικαιολογημένη η εφαρμογή διόρθωσης των δαπανών 1992.

ε) Για να υποστηρίζουν το αίτημά τους για τη χορήγηση του εν λόγω 1,0 εκατ. ECU, οι Κάτω Χώρες μπορούσαν να παρουσιάσουν καταστάσεις που να αποδεικνύουν ότι δεν σημειώθηκε ζημία για το ταμείο, και στη συνέχεια να ενημερώσουν την Επιτροπή ότι η υπηρεσία ελέγχου του Υπουργείου Γεωργίας είχε διενεργήσει, σε εθνική βάση, έλεγχο του 80 % των αιτήσεων πριμοδότησης στην προβατίνα σχετικά με την πληρότητα και την ακρίβεια, και ότι οι πληρωμές πραγματοποιήθηκαν ορθά.

Αφού έλαβαν υπόψη τους τις αιτιολογήσεις και την τεκμηρίωση που προσκομίσθηκε και όντας της γνώμης ότι ο κίνδυνος να επιβαρυνθεί αχρεωστήτως το ταμείο ήταν ελάχιστος, οι υπηρεσίες της Επιτροπής δεν πρότειναν καμία διόρθωση, αλλά ανέφεραν ότι η κατάσταση δεν ήταν ικανοποιητική και ότι στο μέλλον δεν θα γίνονται δεκτά τέτοια περιστατικά.

στ) Οι ιδιωτικές εταιρείες έλεγξαν τα δημοσιονομικά συστήματα και τις διαδικασίες των οργανισμών πληρωμής, αλλά δεν μπόρεσαν να ελέγξουν εάν οι προηγούμενες δαπάνες συμφωνούν με τους κοινοτικούς κανονισμούς, διότι το άρθρο 9 του κανονισμού (ΕΟΚ) αριθ. 729/70 ορίζει ότι μόνο οι εντεταλμένοι υπάλληλοι της Επιτροπής μπορούν να διενεργήσουν τέτοιους ελέγχους. Εν πάση περιπτώσει το 1992 δεν υπήρχαν ρητές νομικές απαιτήσεις που να καθορίζουν τα συστήματα τα οποία πρέπει να εφαρμόζουν οι οργανισμοί πληρωμής, και επομένως δεν υπήρχε καμία νομική βάση για διορθώσεις. Η Επιτροπή έλαβε μέτρα για να παράσχει αυτή τη νομική βάση, και για να ζητήσει από τα κράτη μέλη να συμμορφωθούν με λεπτομερείς οδηγίες για τα συστήματα δημοσιονομικού ελέγχου. Αυτή η νομική βάση άρχισε να ισχύει από το οικονομικό έτος 1996, και η Επιτροπή παρακολουθεί επισταμένως εάν τα κράτη μέλη συμμορφώνονται με αυτή.

6. ΣΥΜΠΕΡΑΣΜΑ

6.1.-6.3. Η Επιτροπή είναι πρόθυμη να βελτιώσει τις οδηγίες που εφαρμόζει επί του παρόντος κατά τον υπολογισμό των ποσών των διορθώσεων, και να εξετάσει σε ποιό βαθμό οι διορθώσεις μπορούν να χρησιμοποιηθούν ως παιδαγωγικό μέσο. Αν και η Επιτροπή είναι αρμόδια να ανακτά τα χρήματα που σπαταλήθηκαν, οποιαδήποτε σύσταση για βελτίωση των διαδικασιών των κρατών μελών δεν μπορεί να δικαιολογεί μια δημοσιονομική διόρθωση.

Η Επιτροπή σημειώνει με ενδιαφέρον την άποψη του Συνεδρίου στο σημείο 2.10 της έκθεσής του ότι πρέπει να υπάρχει ένα ελάχιστο όριο στις διορθώσεις. Η άποψη αυτή συμφωνεί με τις αρχές της αναμόρφωσης της διαδικασίας εκκαθάρισης, που ενέκρινε η Επιτροπή το 1993 μετά την έκθεση «Belle», για την οποία το Κοινοβούλιο εξέδωσε ευνοϊκή γνώμη, και με τις νομικές βάσεις που εξέδωσε το Συμβούλιο το 1995. Σκοπός αυτής της αναμόρφωσης είναι το έργο της εκκαθάρισης να εμποδίζει τη μη συμμόρφωση των κρατών μελών, και επομένως να αποφεύγονται οι διαφορές που δημιουργούνται από διορθώσεις που αποφασίζονται πολύ καιρό μετά τη βελτίωση των διαδικασιών του κράτους μέλους. Ο προληπτικός έλεγχος καταλήγει φυσικά σε ορισμένες συστάσεις για βελτιώσεις, αλλά αυτό δεν σημαίνει οπωσδήποτε ότι ο κίνδυνος για το ταμείο ήταν τόσο σημαντικός ώστε να πρέπει να γίνει διόρθωση. Η εφαρμογή διορθώσεων είναι απαραίτητη μόνο στις περιπτώσεις σοβαρών παραλείψεων συμμόρφωσης με τους κοινοτικούς κανόνες, οι οποίες δικαιολογούν μια ουσιαστική διόρθωση.

6.1. Η πείρα πολλών ετών έδειξε ότι η προθεσμία για τη λήψη απόφασης εκκαθάρισης δεν ήταν δυαντό να τηρηθεί με τις διαδικασίες που ίσχυαν πριν το 1992, και με την προσθήκη της διαδικασίας συμβιβασμού ο απαιτούμενος χρόνος αυξήθηκε ακόμη περισσότερο. Αυτός είναι ένας από τους λόγους για την αναμόρφωση της διαδικασίας εκκαθάρισης, η οποία άρχισε να εφαρμόζεται από το οικονομικό έτος 1996.

6.3. Η Επιτροπή συμφωνεί με τους στόχους στους οποίους βασίζονται οι απόψεις που εκφράζει το Συνέδριο σ' αυτό το συμπέρασμα. Ωστόσο:

α) η Επιτροπή αναζητά λύση στην ανάγκη συμπληρωματικού προσωπικού, και θα θέσει το θέμα κατά τις διαπραγματεύσεις για τον προϋπολογισμό 1998. Υπάρχει έλλειψη ανθρώπινου δυναμικού για τους ελέγχους της Επιτροπής στα κράτη μέλη, όσον αφορά τόσο την εκκαθάριση των λογαριασμών όσο και το σώμα των ελεγκτών 7

β) θεωρεί ότι η ανάλυση του κινδύνου εφαρμόστηκε σε κεντρικό επίπεδο για να διατεθεί προσωπικό σε βασικούς τομείς της διαδικασίας εκκαθάρισης 1992, στο μέτρο που συμβιβαζόταν με την απαίτηση να εκκαθαριστεί ολόκληρη η δηλωθείσα δαπάνη και για να πραγματοποιηθούν προληπτικοί έλεγχοι των νέων μέτρων με σημαντικές μελλοντικές δαπάνες 7

γ) είναι σπάνιο να μπορεί να εξακριβωθεί η πραγματική απώλεια για τον κοινοτικό προϋπολογισμό την οποία προκαλεί ο ελλιπής έλεγχος. γι' αυτό η Επιτροπή πρέπει να βασίζεται στις εκτιμήσεις της για τον κίνδυνο απώλειας, και να εφαρμόζει κατ' αποκοπή διορθώσεις, οι οποίες, όπως συμφωνεί το Κοινοβούλιο, αποτελούν έγκυρη στάση 7

δ) η ύπαρξη κινδύνου δημοσιονομικών διορθώσεων αποτελεί ιδιαίτερα αποτελεσματικό κίνητρο για να συμμορφωθούν τα κράτη μέλη με τους κοινοτικούς κανονισμούς. Οι οδηγίες προβλέπουν να επιτρέπονται οι βελτιώσεις των μεθόδων ελέγχου ως μετριαστικός παράγοντας όταν υπάρχει αμφιβολία ως προς το επίπεδο της διόρθωσης που πρέπει να εφαρμοστεί. Οι διορθώσεις που αποφασίζονται τελικά πρέπει να αντιμετωπίσουν το νομικό λεπτομερή έλεγχο του Δικαστηρίου, και πρέπει να αποτελέσουν ορθή και δίκαιη εκτίμηση της σοβαρότητας της παράβασης και της πραγματικής απώλειας για το ταμείο. Οι διάφορες υπηρεσίες της Επιτροπής, το συμβιβαστικό όργανο και η Επιτροπή ως σώμα καταλήγουν στην εκτίμηση αυτή με πάρα πολλή προσοχή, χωρίς να λησμονούν το βασικό στόχο, ο οποίος είναι να προτρέψουν τα κράτη μέλη να θεσπίσουν διαδικασίες οι οποίες να προστατεύουν το ταμείο από τον κίνδυνο απάτης και παρατυπίας.